Opera асосчиси янги Vivaldi браузерини ишга туширади | Megadunyo.Uz\nАвтор: megadunyo 0 Комментариев Vivaldi, браузер, Опера, Течнер\nOpera Software компанияси асосчиси ва собиқ раҳбари Йон фон Течнер ўзининг Vivaldi браузерини ишга туширади, деб ёзади «ТАСС». Течнер унга 6 миллион доллар сармоя киритди.\nУ 1995 йилда Opera Software асосчиларидан бири бўлган. Opera раҳбари лавозимини у 2010 йилдаёқ тарк этиб, бир йилга яқин маслаҳатчи сифатида ишлади, 2011 йилда эса компанияни ривожлантиришнинг янги йўналишига қарши бўлгани туфайли, уни бутунлай тарк этди.\nШундан сўнг Течнер янги браузерни ишлаб чиқиш билан шуғулланишга қарор қилди. Дастлаб Vivaldi Technologies устав капитали тахминан 500 минг долларни ташкил қилган бўлса, айни пайтгача Течнер маҳсулотни ишлаб чиқишга қарийб 6 миллион доллар сармоя киритди. Унинг аниқлик киритишича, компания бегона инвесторларга улуш сотишни режалаштирмаяпти.


Давлатга "$261 млн. зарар етказган" "Қазатом" собиқ раҳбари муддатидан аввал шартли озод қилинди\n27 октябр 2020, Тошкент вақти: 03:36\n«Казатомпром» компаниясининг собиқ раҳбари Мухтор Жакишев.\n3 мартда Қозоғистоннинг Семей шаҳар суди 2009 йилдан бери коррупция айби билан 14 йиллик қамоқ жазосини ўтаётган «Казатомпром» компаниясининг собиқ раҳбари Мухтор Жакишевнинг муддатидан аввал озод қилиш ҳақидаги даъво аризасини қаноатлантирди. Ҳуқуқ ҳимоячилари ва тарафдорлари Жакишевнинг қамалиши ортида сиёсий мотивлар борлигини айтиб келади.\nСуд даъвони учинчи марта берилишида қаноатлантирди. Мухтор Жакишевнинг шартли равишда муддатидан илгари озод этишни сўраб аввал ёзган иккита аризаси рад этилган эди. Суд ҳар икки рад жавобини Жакишев 996 миллиард тангага (261 миллион доллар) тенг “зиённи қопламагани” билан изоҳлаган.\nБугун судда ҳозир бўлган Жакишевнинг ўнлаб тарафдорлари қарорни хурсандчилик билан кутиб олишди. Қарор ҳозирча қонуний кучга кирмади. Жакишевнинг 15 кундан кейин, агар шу вақт ичида прокурор апелляция норозилигини киритмаса, озодликка чиқиши кутилмоқда.\nЖакишевнинг адвокати Нурлан Бейсекеев даъвони қўллаб-қувватлашга оид асосларни қайд этар экан, унинг ҳимоясидаги бугунги кунгача жазо муддатининг деярли ярмини камера туридаги шароитда – миллий хавфсизлик қўмитасининг тергов изоляторида ва ИИВнинг жиноий ижро тизими қўмитасининг вақтинча изоляторида ушлаб турилганини айтди.\n«2020 йилнинг 3 мартигача Жакишев 10 йилу, 9 ой, 18 кун озодликдан маҳрум этиш жойида бўлиб, бу вақтнинг 5 йил, 1 ой ва 4 кунини МХҚ ва ИИВ нинг жазони ижро этиш қўмитаси Тергов изоляторида камера шароитида, қолган 4 йил, 1 ой, 15 кунини Остона шаҳридаги миллий хавфсизлик қўмитасининг тергов изоляторида ўтказди, — дейди Бейсекеев судда сўзга чиқар экан. Адвокатнинг қўшимча қилишича, ҳимоясидаги шахснинг соғлиги “у қамоқда ўтирган пайтда тегишли тиббий даволаш хизмати кўрсатилмаганидан ” далолат беради.\nСудда иштирок этган прокурор суддан даъво аризани рад этишни сўради. Прокурорнинг сўзларига кўра, етказилган зарарни қоплаш бўйича “суд қарори асосида пул ундирилмагани”, шунингдек, тиббий хулосада келтирилган “касаллик маҳбусни жазони ўташдан озод қилишга имкон берадиган касалликлар рўйҳатига кирмаслиги” даъвони рад этишга асос бўлади.\nПрокурорнинг чиқишидан кейин ишни кўраётган судья Жанат Абенова қарор чиқариш мақсадида суд маслаҳатлашув хонасига киришини эълон қилди. Абенова қарорни бир неча дақиқадан кейин ўқиб эшиттирди.\nҲуқуқ ҳимоячилари охирги бир неча йил давомида, уларнинг маълумотига кўра, Мухтор Жакишевнинг саломатлиги ёмонлашгани ҳақида гапирмоқдалар. 2018 йилнинг майида Жакишевга ногиронлик гуруҳи берилди.\nСемей шаҳридаги ОВ-156/14 колониясида сақлаётган Мухтор Жакишевнинг ўзини судга келтиришмади. У суд ишида видеоконференц-алоқа орқали иштирок этди.\nУнинг бу даъвосини суд норозилик акцияси иштирокчиси, пойтат яқинидаги уйидан олиб кетилганидан бир кун ҳам ўтмай қамоқда сирли равишда ҳалок бўлган фаол Дулат Агадил ўлими текширилишини талаб қилаётган шаҳардаги норозилик чиқишлари манзарасида кўриб чиқди.\nЎтган йили Қозоғистон шаҳарларида Мухтор Жакишевни дастаклаган норозилик чиқишлари юз берган бўлиб, унинг иштирокчилари расмийларни миллий компаниянинг собиқ раҳбарини озод қилиш ва бошқа одамларни сиёсий маҳбуслар рўйхатидан чиқаришга чақирдилар.\nҚозоғистондаги қатор инсон ҳуқуқлари ташкилотлари Мухтор Жакишев сиёсат билан шуғулланмаган бўлсада, 2013 йили уни сиёсий маҳбус деб тан олишган эди. Жакишев, ҳуқуқ ҳимоячиларига кўра, 2009 йилдан бери хорижда истиқомат қилаётган қозоқ расмийларининг ашаддий танқидчиси Мухтор Аблязов билан азалий дўстлиги туфайли таъқибга учраган.\nХалқаро ташкилотлар бир неча бор Қозоғистонни Жакишевни озод қилишга чақиришган. 2015 йили инсон ҳуқуқлари бўйича БМТ қўмитаси ҳукмни бекор қилиш зарурлигини ва Жакишевга адолатли очиқ суд ҳуқуқи таъминланмаганлиги ҳақида баёнот берган.


Эсдалик пул белгиларини қандай харид қилиш мумкин | NORMA.UZ\nМарказий банк Бошқарувининг қарори билан Ўзбекистон Республикаси Марказий банкининг эсдалик пул белгиларини тайёрлаш, сотиш ва қайтариб харид қилиб олиш тартиби тўғрисидаги низом тасдиқланди (рўйхат рақами 3320, 17.09.2021 й.).\nҲужжат «Марказий банк тўғрисида»ги Қонунга мувофиқ қабул қилинди.\nНизомга мувофиқ эсдалик пул белгилари муомаладаги банкноталар ва тангалар каби Ўзбекистон Республикаси ҳудудида номинал қийматга эга нақд пул шаклидаги қонуний тўлов воситаси сифатида муомалада бўлиши мумкин.\nШунингдек улар номинал қийматидан юқори баҳоланувчи нумизматика, коллекциялаш, инвестиция ва жамғариш объектлари сифатида муомалада бўлиши мумкин.\nЭсдалик пул белгиларини сотиш ва қайтариб харид қилиб олиш нархлари ОАВда ҳамда МБнинг расмий веб-сайтида эълон қилинади. Шунингдек сайтда муомалага чиқариладиган эсдалик пул белгиларини сотадиган ва қайтариб харид қилиб оладиган МБнинг ҳудудий бош бошқармалари ва тижорат банк филиаллари (кейинги ўринларда – шохобча) тўғрисидаги маълумотлар эълон қилиниб борилади.\nМуомалага чиқариладиган эсдалик пул белгиларини тайёрлашда инсон саломатлиги учун хавфсиз бўлган хом ашёлардан фойдаланилади. Улар шохобчалар томонидан бевосита жисмоний ва юридик шахсларга сотилади.\nҚимматбаҳо металлардан тайёрланган эсдалик пул белгиларини сотиш нархи МБ томонидан ҳар ҳафтада камида бир марта қимматбаҳо металл нархи ва МБ Бошқаруви томонидан тасдиқланадиган маржага асосан белгиланади.\nНорезидентлар томонидан республика ҳудудига ташриф буюрмасдан эсдалик пул белгиларини сотиб олиш онлайн тарзда (МБнинг ёки бошқа тегишли банкнинг расмий веб-сайти орқали мурожаат қилиш йўли билан) амалга оширилиши мумкин.\nҚимматбаҳо металлардан тайёрланмаган эсдалик пул белгилари шохобчалар орқали муомаладаги пул белгиларига айирбошлаб берилиши мумкин.\nҚимматбаҳо металлардан тайёрланган эсдалик пул белгиларини қайтариб харид қилиб олиш нархи ушбу эсдалик пул белгилари топширилган кундаги қимматбаҳо металл нархига асосан МБ томонидан мазкур Низомнинг талабларига мувофиқ белгиланади.\nЭсдалик пул белгиларини қайтариб харид қилиб олишда далолатнома уч нусхада тузилади.\nДалолатнома расмийлаштирилгандан сўнг етти иш кунидан кечиктирмасдан қимматбаҳо металлардан тайёрланган эсдалик пул белгилари МБ масъул вакили томонидан Асиллик палатасига техник экспертизадан ўтказиш учун тақдим қилиниши лозим.\nМБ Асиллик палатасининг техник экспертиза ўтказилганлиги тўғрисидаги далолатномасини олганидан сўнг, эсдалик пул белгиларини қайтариб харид қилиб олган шохобча орқали унинг эгаси билан ҳисоб-китобларни 2 иш кунидан ошмаган муддатда амалга оширади.\nҲужжат Қонун ҳужжатлари маълумотлари миллий базасида эълон қилинган ва 17.09.2021 йилдан кучга кирди.


Дунё бўйлаб » Страница 4 » Ўзбекистон ёшлар иттифоқи Элликқалъа туман Кенгаши расмий сайти\nНорвегия ФМ-радиодан воз кечган биринчи мамлакат бўлади\nУшбу номашҳур қадам мамлакатдаги икки миллион авто радиолари кераксиз бўлишини англатади. Мамлакат фуқаролари ФМ радио қабул қилгичлардан тобора кам фойдаланмоқдалар ва кўпроқ рақамли форматдаги технологияларга қизиқиши ортмоқда....\nИнсон — жуда тиришқоқ ва меҳнаткаш мавжудот. Бу айниқса Россиянинг кичик Оймякон қишлоғида яққол кўзга ташланади. Зеро, бу маскан инсоният мунтазам яшайдиган энг совуқ жой ҳисобланади. Бу ерда қиш мавсумида ўртача ҳарорат - 50 даража совуқ атрофида, рекорд эса 1924 йилда қайд этилган, ўшанда...\nDell компанияси жаҳондаги энг юпқа мониторни намойиш қилди\nМонитор InfinityEdge технологияси асосида яратилган ва бутун периметр бўйлаб ингичка рамкалар билан ажралиб туради. Ишлаб чиқарувчи ушбу мониторни жаҳондаги энг юпқа корпусга эга шу турдаги гаджет сифатида позицияламоқда, бироқ унинг аниқ қалинлигини ошкор қилмаяпти....\nЕр айланиши Халқаро хизмати мутахассислари (IERS) 2016 йил 31 декабрининг сўнгги дақиқасига қўшимча сония қўшишади. Бу ҳақда хизмат ўзининг расмий сайтида хабар берган....\nДунёдаги энг асаббузар иш маълум қилинди\nКолумбия университети тадқиқотчилари қайси касб дунёдаги энг асаббузар эканлигини аниқлашди. Тадқиқотчилар 22 минг кўнгилли устида тажриба ўтказишди....\nҚорбобо учун “соатига 3,676 млн км босадиган чана” ясалди\nАмериканинг White64 реклама агентлиги ҳазил қилиб Санта Клаусга автопилотли чанани таклиф қилди, деб ёзмоқда carzone.uz. JNGL64 русумли чана пикапга ўхшайди, ғилдираклари ўрнида сирғалувчи чанғилари бор. Компаниядагилар лоф-қофи билан айтишича, Қорбобонинг транспорти соатига 3,676 млн км йўл...\nИнтернет қарамлигига чалинганларни Жазоир клиникаси даволайди\nЖазоирнинг Константин шаҳрида жойлашган Бахир Ментури клиникасида интернет қарамлигидан азият чекаётган одамлар учун мамлакатдаги илк реабилитация дастури ишлаб чиқилди...\nТадқиқот: 2020 йилга бориб 68% телевизорларга OLED экран ўрнатилади\nХалқаро PIDA (Photonics Industry & Technology Development Association) ассоциацияси OLED экранларнинг оммалашишига доир навбатдаги прогнозни нашр қилди,...\nШвейцарияда қушга ўхшаш учувчисиз учадиган аппарат яратилди\nҚушсимон учувчи аппаратлар ўлчамини ўзгартириши, юқори тезликда учиши, чегараланган жойларда кам энергия сарфлаб манёвр қила олиши мумкин....\nҚуёш батареяли махсус панеллардан тайёрланган дунёдаги илк автойўл Франция ғарбида автомобиллар ҳаракатланиши учун очилди. Йўлнинг тажриба синов майдони Нормандияда жойлашган. Трассанинг фақат биринчи километри фойдаланишга топширилган. Унда умумий ҳажми 28 кв.км. бўлган майдонга қуёш батареялари...


Ўқитувчи ва шифокорларни ободонлаштириш ишларига жалб этишни тақиқлаш бўйича ҳукумат қарори ишлаб чиқилади — Sof.uz\nЎқитувчи ва шифокорларни ободонлаштириш ишларига жалб этишни тақиқлаш бўйича ҳукумат қарори ишлаб чиқилади\n17.04.2018 19:27 Ўзбекистон\nЎзбекистонда аҳолини айниқса, соғлиқни сақлаш ва таълим соҳаси ходимларини ободонлаштириш ишларига жалб этишни қатъий тақиқлаш бўйича Вазирлар Маҳкамасининг қарори ишлаб чиқилади. Бу ҳақда 17 апрель куни бўлиб ўтган брифингда Ўзбекистон Президенти матбуот котиби Комил Алламжонов маълум қилди.\nУшбу қарорда жойлардаги ободонлаштириш хизматлари фаолиятини кенгайтириш, уларнинг моддий техник базасини мустаҳкамлаш тўғрисидаги чора-тадбирлар ҳам акс этади. Бунда хорижий давлатларнинг бу борадаги тажрибаси инобатга олинади.\nФуқароларни жамоат ишларига мажбурлаш ҳолатлари шундан кейин ҳам қайтарилса, Президент таъкидланагидек, жазо қаттиқ бўлади, жумладан, жиноий жавбогарликкача бўлган чоралар кўрилади, деди Комил Алламжонов.\nШунингдек, Президент ташрифи арафасида Қашқадарёда йўл бўйида ясалган сохта иссиқхоналар, Жиззахдаги тиббиёт муассасасида эски жиҳозлар ўрнатилгани ва касалларни онлайн рўйхатга олиш дастури ишламаслиги каби ҳолатлар прокуратура органлари томонидан текширилади.\nЯна шу каби кўзбўямачилик ҳолатлари такрорланишини олдини олиш мақсадида доимий ва қатъий назорат ўрнатилади. Кўзбўямачиликка йўл қўйган ёки бунинг олдини олмаган раҳбарлар қаттиқ жазоланади.\nБрифинг якунида қайд этилишича, давлат раҳбари томонидан берилган топшириқлар ижроси, айбдорларнинг жазоланганлиги ҳақида ОАВ, жумладан, Бош прокуратура ҳузуридаги медиамарказ орқали хабарлар бериб борилади.\nЎқитувчи мажбурий меҳнат Ҳукумат қарори\nФарғона ва Андижонда “қўрқит-қўрқит”лар яна бошландими?\n22.09.2019 10:21 9716\n21.09.2019 11:23 6100\nИслом академиясида рўмоли билан ўқий олмаган Луиза Мўминжонова Туркияга ўқишга кирди\nКеча, 20:57 4271\n20.09.2019 19:32 3783\nАнтарктида қирғоқларида ичида хазиналари бўлган махфий сув ости кемаси топилди\n21.09.2019 22:43 2081\n21.09.2019 19:14 1925\nПахта терими учун қанча ҳақ тўланиши маълум бўлди\n10.09.2019 11:45 38 Ўзбекистон\nЎзбекистон меҳнат муҳожирлари учун қўшимча имтиёзлар белгиламоқда\n26.08.2019 12:13 4 Ўзбекистон\n21.08.2019 20:20 4 Ўзбекистон\n12.08.2019 13:03 11 Колумнистлар


12.05.20 16:20\tmsk\nОлий Мажлис Сенати мажлиси . Senat.uz сайти фотосурати\nОлий Мажлис Сенати ҳокимлар томонидан қонун ҳужжатлари талабларига риоя қилмасдан қарорлар қабул қилиш ҳолати юзасидан Бош вазир Абдулла Ариповга парламент сўровини юборди. Жумладан, гап ер участкаларининг қонунга зид равишда олиб қўйилиши ёки одамларга берилиш тўғрисида бормоқда, дея хабар қилади Юқори палатанинг матбуот хизмати.\nСўров берилишига фуқароларнинг туман ва шаҳар ҳокимлари устидан қилган кўплаб шикоятлари сабаб бўлган. Туман, шаҳар ҳокимлари ваколатга эга бўлмаса-да, қонунга зид равишда бино-иншоотларни балансга олиш тўғрисида, ер участкасини ажратиш ваколати уларга берилмаган норматив-ҳуқуқий ҳужжатларга асосланган ҳолда ажратилаётган ер майдонини тўлақонли ўрганилишини таъминламасдан ер ажратиш юзасидан қарорлар қабул қилган.\nШунингдек, қонун ҳужжатларига кўра ер участкалари қонунга зид равишда олиб қўйилганлиги муносабати билан мулкдорларга зарар етказилганлиги учун мансабдор шахсларга нисбатан жавобгарлик масалалари қатъий белгиланмаган, энг муҳими, бунга ҳуқуқни муҳофаза қилувчи ва бошқа давлат органлари томонидан ўз вақтида муносиб эътибор берилмаган. Мулкдорларнинг мулки мусодара қилиниши ҳақида огоҳлантиришнинг олти ойлик муддатига риоя қилмаслик, мулкчилик объекти учун компенсация маблағларини тўламай ёки қиймати бўйича тенг мол-мулкни тақдим этмай мажбуран чиқариб юбориш одатий ҳолга айланган.\nСенатнинг Суд-ҳуқуқ масалалари ва коррупцияга қарши курашиш қўмитаси томонидан биргина 2019 йилнинг ўзида ҳокимларнинг 3400 дан ортиқ қарорлари ҳақиқий эмас, деб топилган. Маъмурий судлар томонидан бу борада 2019 йилда жами 2 992 та иш кўрилган бўлиб, уларнинг 1 255 таси (42%) қаноатлантирилган. 2020 йилнинг январь-февраль ойларида эса 552 та иш кўрилган ва уларнинг 248 таси ёки 45 фоизи қаноатлантирилган.\nЎзбекистон Бош прокурори Неъматилла Йўлдошев Сенатда ўтган йил ҳисоботига оид чиқишида бузилган уйлар учун компенсациянинг ўз вақтида тўланмагани, шунингдек дарахтларнинг ноқонуний кесилиши билан боғлиқ 2,3 трлн сўм ($227 млн) миқдорида жарима солинганини айтиб ўтди.\nСенатнинг 11 майдаги мажлисида ер участкаларининг ноқонуний олиб қўйилишига нисбатан жавобгарликни кучайтириша доир қонун тасдиқланди. Жиноят кодексининг 173-моддаси қуйидаги бандлар билан тўлдирилди. Унга кўра, базавий ҳисоблаш миқдорининг 200 бараваридан 250 бараваригача миқдорда жарима ёки уч юздан уч юз олтмиш соатгача мажбурий жамоат ишлари ёхуд икки йилгача ахлоқ тузатиш жазоси белгиланади. Агар ер участкасини тортиб олишда қурилган иншоат учун компенсация тўланманмаган тақдирда, мулозимга уч йилгача маълум ҳуқуқдан маҳрум этилиш жазоси қўлланилади. Катта миқдорда зарар келтириш ёки умумхавф келтирувчи ҳаракат учун жавобгар шахс беш йилдан саккиз йилгача озодликдан маҳрум этилади.\nУйларнинг (инфратузилма ва тижорат лойиҳалари баҳонасида) бузилиши ва уларга компенсация тўланмаслиги Ўзбекистондаги энг зиддиятли муаммолардан бири ҳисобланади. Мамлакат раҳбарияти бу борада вазиятни яхшилаш ниятида қатор чораларни қабул қилди (жумладан, президент тўлиқ компенсация тўланганидан кейингина давлат ва жамоат эҳтиёжи учун ерларнинг олинишига доир фармонни имзолади). Лекин маҳаллий ҳокмиятларда қонуннинг бузилиши ҳолатлари тез-тез учраб туради.


Борлиқ инсон учун бўйсундирилганига иймон келтиришнинг молиявий муомалотларга таъсири | Azon.uz - Ахборот-таҳлилий портал\nБорлиқ инсон учун бўйсундирилганига иймон келтиришнинг молиявий муомалотларга таъсири\n762 20:23 19.02.2021\nОсмонларни ва улардаги қуёш, ой, юлдузлар, шамоллар, ёмғирлар, фалаклари билан ҳамда ерни ва унинг томонлари, сувликлари ва бойликлари билан, ҳамма-ҳаммасини Аллоҳ ўзининг фазли билан инсонга бўйсундириб қўйди ва унга бу бойликлардан фойдаланиш йўлларини осон қилиб қўйди. Аллоҳ таоло айтади: “Аллоҳ сизларга осмонлардаги нарсаларни ва ердаги нарсаларни беминнат хизматкор қилиб қўйганини ва сизга зоҳирий ва ботиний неъматларини мукаммал қилиб берганини билмадингизми?” (“Луқмон” сураси, 20-оят). “Ва сизга осмонлардаги нарсаларни ва ердаги нарсаларни – ҳаммасини Ўз томонидан бўйсундириб қўйди. Албатта ана шунда тафаккур қиладиган қавм учун оят-белгилар бордир” (“Жосия” сураси, 13-оят).\nДемак Қуръони карим таълимотига кўра бор борлиқ инсонга бўйсундирилган ва уларни бошқаришда у Аллоҳнинг халифаси дея эълон қилинган. Борлиқни башариятга бўйсундирилганига эътиқод қилишнинг инсон тасарруфларига таъсири қандай? Инсоннинг ерда халифа қилинганига эътиқод қилишнинг бунда қанчалик аҳамияти бор?\nБорлиқдаги ҳамма нарсани инсониятга бўйсундирилганига эътиқод қилиш мусулмонда муҳаббат, тинчлик ва табиий мансублик ҳисларини қўзғайди. Шунингдек уни ушбу борлиқни чуқурроқ танишга, илмий тафаккурини янада ривожлантиришга ва борлиқнинг ўзгармас қонуниятларини теран англашга ундайди. Мана шулар туфайли инсон Аллоҳ таолонинг уфқлардаги ва ўзидаги оят-далилларини давомли кашф қилишга интилади. Аллоҳ таоло айтади: “Биз уларга ҳам уфқлардаги, ҳам ўз нафсларидаги оят-белгиларимизни кўрсатамиз. Токи уларга Унинг ҳақлиги равшан бўлсин”. (“Фуссилат” сураси, 53-оят). Яна айтади: “Эй жин ва инс жамоалари, агар сиз осмонлару ер чегараларидан чиқиб кетишга қодир бўлсаларингиз, чиқаверинглар. Фақат Султон (Раббингизнинг қудратидан зиёда қудрат билан. Бундай қудрат бўлиши эса маҳолдир) ила чиқа олурсиз, холос” (“Раҳмон” сураси, 33-оят).\nАллоҳ таоло инсонни илм ва таълим олиш воситалари билан қуроллантирди. Унга борлиқ сирлари ва қонуниятларини кашф этишнинг фитрий истеъдодини ато қилди. Аллоҳ таоло айтади: “Ва У зот одамга исмларнинг барчасини ўргатди”, (“Бақара” сураси, 31-оят). (Фаришталарга ўргатмаган илмни одамзотга ўргатгани учун бу оятни юқоридаги гап, яъни инсонга ўзига хос истеъдод бергани учун далил қилинмоқда). Чунки борлиқни фақат илм билан бўйсундириш мумкин. Зеро Аллоҳнинг борлиқдаги қонуниятларини билмаслик, бу борлиқни инсонга бўйсунувчан қила олмайди. Бу хусусиятлар туфайли инсоннинг бу борлиқ билан муомалада, фазо, зироат, саноат, чорвачилик, бойлик яратиш ва ҳаётнинг бошқа майдонларида ўз жидди жаҳд ва ҳаракатларини тўхтатмайдиган тарзда таъсирланиши юзага келади. Яъни, борлиқни бўйсундиришга ва унда халифаликка лаёқат, инсон ичида яширин бўлган интилиш ва ҳаракатларни қувватлантиради ва ташқарига чиқаради.\nИнсониятни ер юзида Ўзига халифа қилиш зикри Қуръони каримда кўп бора такрорланган. Аллоҳ таоло айтади: “У зот сизларни ер юзида халифалар қилиб қўйгандир. Ким куфр келтирса, унинг кофирлиги ўзига зарар. Кофирлар учун куфрлари Роббилари ҳузурида ғазабдан бошқни зиёда қилмас”. (“Фотир” сураси, 39-оят). Яна айтади: “У сизларни ер юзида халифалар қилган ва баъзингизнинг даражасини баъзингиздан устун қилган зотдир” (“Анъом” сураси, 165-оят). Яна айтади: “Аллоҳга ва Унинг Расулига иймон келтиринглар ҳамда сизларни халифа қилиб қўйган нарсалардан эҳсон қилинглар. Бас, сизлардан иймон келтирган ва эҳсон қилганларга улкан ажр бордир” (“Ҳадид” сураси, 7-оят).\nХалифа қилиш назарияси мол-мулк Аллоҳ таолоники, инсон эса бу тўғрида Ундан халифалиги асосига қурилган. Шу сабаб инсондан ер юзини гуллатиб-яшнатиш ва бойликларидан унумли фойдаланиш талаб этилади. Шунинг учун ҳам инсонга ўзидан бошқа борлиқни ўз манфаати учун бўйсундиришга куч-қудрат берилган. Ҳис-туйғулар, бошқа жисмоний ва ақлий хусусиятлар уни ўша халифалик мартабасига лойиқ қилган сифатлардир.\nМодомики инсон мол-мулк тўғрисида ҳам Унинг халифаси экан, унинг мулкдорлиги бир мақсадга боғлиқ ва уни халифа қилган ҳақиқий Моликнинг шартларига тааллуқлидир. Инсон ўз мол-мулкни тасарруф этишда, уни вакил қилган Зотнинг иродасини намоён этадиган, талабини ижро қиладиган ва қўйган чегара ва қоидаларига боғлиқ бўлган вакил ҳисобланади. Демак инсонда мол-мулкини у хоҳлагандек ва ўзи орзу қилганидек яккаҳоким тасарруф қилиш ҳуқуқи йўқ. Илло шундай қилса, у берилган ваколатини ботил қилибди. Ваколатни суистеъмол қилгани учун халифалик ҳаққига нолойиқ бўлибди.\nШундай ҳуқуқдан маҳрум бўлмаслик учун инсон мол-мулкни Аллоҳ рози бўладиган услублар билан қўлга киритмоғи, Аллоҳ шариатида кўрсатган воситалар билан кўпайтирмоғи ва ҳалол йўлда ишлатмоғи ҳамда у тўғридаги Аллоҳнинг ҳаққини унутмаслиги лозим бўлади.\nМахсус Мубашшир Аҳмад Ислом инсон Илм Қуръон\nКатта фиқҳ энциклопедияси: иброни рад этиш\n252 22:05 03.12.2021\nАсосий озиқ-овқат маҳсулотларининг Ўзбекистон бозорларидаги нархи маълум қилинди\n421 21:00 03.12.2021\nДинимни ўрганаман: Қуръоннинг ўзбекча таржимасини ўқиса хатм қилган ҳисобланадими?\n640 20:05 03.12.2021\nМосква: давлатга хиёнат қилган Россия фуқароси ҳибсга олинди\n423 19:05 03.12.2021\n1233 18:10 03.12.2021\n«Барча мустақил туркий давлатлар умумий байроқ остида бирлашди» – Бағдод Амриев\n830 17:30 03.12.2021


Қирғизистон қамоқхоналаридаги маҳбуслар оммавий очликни давом эттиришган - BBC News O'zbek\nҚирғизистон қамоқхоналаридаги маҳбуслар оммавий очликни давом эттиришган\nҚирғизистон қамоқхоналарида ўтган ҳафта маҳбуслар эълон қилган оммавий очлик давом этмоқда.\nБу ҳақда ҳукумат қошидаги Жазоларни ижро этиш бўйича давлат хизмати раиси биринчи ўринбосари Калибек Кочкиналиев билдирган.\nУнинг айтишича, қамоқ жойларида бошқа фавқулодда ҳолатлар ва ички тартиб бузишлар кузатилмаган.\nОчлик эълон қилингандан буён бир неча маҳбус вафот этгани хабар қилинади. Расмийлар икки маҳбуснинг ўлимини уларнинг оғир сил касаллигига чалинганлари билан боғлашган. Аммо, очлик амали билан боғлиқ ўлим ҳоллари ҳали тасдиқланмаган.\nМаҳбуслар ва уларнинг қариндош-уруғлари мазкур норозиликларни "қамоқхоналардаги чидаб бўлмайдиган шарт-шароитлар" боис эканини айтишади.\nҲукумат мулозимлари эса, давлат қамоқхоналаридаги оммавий тадбирни "жиноий доиралар уларга қарши мамлакат муваффақиятли кураш юритишига қаршилик кўрсатиш" сифатида тасвирлаган.\nҚирғизистон Жазоларни ижро этиш бўйича давлат хизмати матбуот котиби Эркин Конулкуловнинг билдиришича, мамлакатдаги ўн олти қамоқхонадан фақат учтасида уюштирилган равишда очлик эълон қилинган. Ва очлик қилаётган маҳбуслар асосан қамоқхоналардаги ҳаммомлар таъмирланмагани, тозалик қоидаларига риоя қилинмаслиги каби муаммолардан шикоят қилишмоқда.\nХабарларга кўра, ўтган ҳафта охирида Қирғизистон қамоқхоналарида оммавий очлик эълон қилинганидан бери 4 маҳбус вафот этган. Аммо, ўлим ҳоллари ҳақидаги рақамлар ҳали тасдиқлангани йўқ.\nСешанба куни эрталаб Бишкекдаги 1-рақамли тергов қамоқхонаси ва 27-рақамли қайта тарбиялаш колониясида аввал сил хасталигига чалингани айтилган икки маҳбус ҳаётдан кўз юмган.\nЎшдаги инсон ҳуқуқлари фаоли Равшан Гапиров ўтган шанба куни шаҳар ички ишлар бўлими қамоқхонасида ҳам очлик эълон қилган маҳбуслардан бири оламдан ўтганини айтади:\n- Бу оммавий очлик жума куни эълон қилинган бўлса, мазкур ҳодиса шанба куни рўй берган. Шаҳар милицияси қошидаги қамоқ жойида маҳбуслар йўқлама хоналаридан ташқарига чиқишган. Ўшанда улардан бирини алоҳида ажратиб қолган. Кейин маҳбуслар қамоқхонага қайтиб борган пайтда ҳалиги кишининг жасади ерда ётган бўлган. Жасадда очиқ кўринган биронта нишон, ғурралар йўқ экан. Исми Равшан, Жалол-Ободдан келган қирғиз йигити бўлган, уни оиласи олиб кетибди...,- дейди Равшан Гапиров.\nБу ҳақда инсон ҳуқуқлари фаолига аввал марҳум билан бирга қамоқхонада сақланган одамлар телефон орқали хабар беришган.\nҚирғизистон Ички ишлар вазирлиги, Ўш шаҳри ички ишлар бўлими ва Жазоларни ижро этиш идораси тиббиёт хизматининг бир қатор мулозимларига мазкур хабарларга ойдинлик киритишни сўраб қилган мурожаатларимиз самарасиз қолди. Ҳеч ким бу ҳақда аниқ маълумот бермади. Маҳбуслар ўлими, хусусан, Ўш қамоқхонасидаги ўлим ҳолини ҳам бирон ким тасдиқламади ва ё инкор қилмади.\nБаъзи ходимлар эса, раҳбарият идорада йўқлиги ва махсус рухсатсиз битта ҳам сўз айта олмаслигини билдиришди.\nЖазоларни ижро этиш идораси матбуот хизмати бошлиғи Эркин Конулкулов оммавий ахборот воситаларига кейинроқ батафсил маълумот берилини айтди.


Россия мудофаа вазирлиги Арктикада 10 та аэродром қуради ва реконструкция қилади\n10:50 / 11.07.2016\nРоссия мудофаа вазирлиги шимолий кенгликларда Россиянинг жойлашишини мустаҳкамлаш мақсадида Арктикада 10 та аэродром қуриш ва реконструкция қилишни режалаштирмоқда, деб хабар бермоқда ТАСС ахборот агентлиги.\n"Арктикада Россия Махсусқурилиши 6 та оролда ҳарбий инфратузилма объектларини барпо этмоқда", деб маълум қилинди вазирликда.\n2016 йилда баъзи ҳарбий гарнизонлардаги 150 дан кўпроқ пункт – маёқ, ороллар ва ҳарбий қисмларга 100 минг тоннадан кўпроқ моддий воситалар етказиш режалаштирилмоқда.\nШунингдек, Арктикага 190 тоннадан кўпроқ қурилиш-монтаж ва инерт материаллар етказилади. Улар орасида аэродром плиталари, цемент, металл, қувур, арматура ва турли техника бор.\nТаъкидланишича, мудофаа вазирлиги Арктикада бўлинмаларни 2020 йилгача жойлаштиришда давом этади.\nАввалроқ Россия бош вазири ўринбосари, Арктикани ривожлантириш бўйича давлат комиссияси раҳбари Дмитрий Рогозин НАТО ўзининг Акртикадаги ҳарбий жойлашишини ошириш учун иқлим ўзгаришини баҳона қилганини айтганди.


Санкт-Петербургда Ўзбекистонда туғилган таниқли рассом 60 ёшида вафот этди\nСАНКТ-ПЕТЕРБУРГ, 7 январь. /«Дунё» АА/. Таниқли рассом, Россия рассомлар уюшмаси аъзоси, ватандошимиз Сергей Павлов 60 ёшида коронавирус инфекциясининг оғир асоратлари натижасида вафот этди, дея хабар қилмоқда « Дунё» АА мухбири.\nЎзбекистонда туғилиб, вояга етган ижодкор бутун ҳаёти давомида атрофдан гўзаллик ва меҳр излаб ўтди, дейилади бу ҳақда тарқатилган хабарда.\nМамлакатимизнинг Санкт-Петербург шаҳридаги Бош консулхонаси маълумотига кўра, Сергей Павлов 1962 йил 10 май куни Тошкент шаҳрида туғилган. У пойтахтимиздаги Республика рассомлик билим юртини тамомлаган. Ўқишдан сўнг ихтиёрий равишда Самарқанд шаҳридаги кичик авиация мактаби таркибига бориб қўшилган. Тақдир тақозоси билан у Афғонистонда ҳарбий хизматни ўтаган. Ижодкор афғон заминида ҳақиқий рассом бўлиб етишди. Афғон тоғ тизмалари ва довонларининг гўзаллиги, ҳаёт ва ўлим ўртасидаги доимий кураш рассом чизаётган асарлар маҳобатини оширди, шу билан бирга унинг касбига бўлган қарашларини тамомила ўзгартирди.\nСергей Павлов ўз ижодий фаолиятида она Ватани - Ўзбекистон, шунингдек, ота - боболарининг ватани – Германия мавзуларига катта эътибор қаратган.\nАйни кунларда Сергей Павловнинг «Яқин Европа» номли кўргазмаси Санкт-Петербург Ёзувчилар уйида намойиш этилмоқда.\nЎмондаги элчихонамиз ва ватандошларимиз ...\nБугун мамлакатимизнинг Ўмон Султонлигидаги элчихонаси ва ушбу давлатда истиқомат қилаётган...


ИЙМОНИНИ СОТГАН ТАҚВОДОР — Nargis.uz\nНўъмон Тошкентга келганидан ғоят бахтиёр эди. Шаҳарнинг кенг кўчалари, ҳашаматли биноларини томоша қилар экан, “юрибман-да мен ҳам яшаяпман деб” дея хўрсиниб қўйди. Тақдир бу ерда ҳам унинг бошини силамади. Бўлмаса, қўлида гулдай ҳунари бор. Аслида Аллоҳнинг ўзи унга рассомликни ғайбдан ато этган бўлса-да, қишлоқда бунинг орқасидан кун кўра олмади. Таниш-билишлари унинг чизган суратлари катта шаҳарларда талаш бўлишини айтгач, қайдасан пойтахт дея йўлга тушган эди. Уйларнинг деворларига чизган суратлари орқали, у ўзининг туғилиб ўсган қишлоғида анча шуҳрат қозонди. Охир-оқибат икки ўртоғи билан шаҳарда пул ишлаш йўлини қидиришга келишишди. Шундан бери иши ёмон эмас. Аммо шунча ҳаракат қилса ҳам ҳеч бири–икки бўлмайди. Ёзда йиққанини қишда ейди. Бундан ташқари, кун сайин ўсаётган ижара ҳақи, рўзғор ташвишлари, дегандек. Катта шаҳарда ёлғиз бўлсанг қийин экан. Яхши-ёмон кунида корига ярайдиган, дардини оладиган қондоши йўқ. Яхшиямки хотини, болалари бор. Қишлоқдан кўчиб келишганидан буён ижарама-ижара сарсон бўлишаяпти. Ўзига бир бошпана топмаса бўлмайди.\nНўъмон қишлоққа қайтиб қарз кўтарди. Ака-укалари ёрдамида шаҳарнинг чеккасидан икки хонали уйга етадиган пулни белига тугиб, Тошкентга қайтди.\n—Вой, дадаси, наҳотки ўзимизни уйимиз бўлади?\nҲилоланинг қувончи ичига сиғмас, худди янги уйга кўчиб ўтгандек ёш болаларини бағрига босарди.\n—Э, мунча ҳовлиқасан, аввал уй топайлик. Нарх-навони қара, осмонда. Қўлимдаги пулга шаҳарнинг ўзидан бир хонали уй ҳам бермайди.\n—Шаҳарни четидан бўлса ҳам, майли. Ўзимизники бўлса бўлди. Кўч-кўрон кўтаравериш жонимга тегди. Кўчавериб, кўрпаларим ҳам титилиб кетди.\nНўъмон мийиғида кулиб қўйди. Хотини аёллигига боради-да, ким нима ғамда-ю, у кўрпа ғамида.\n—Уй олсак, кўрпаларингни ҳам янгилаймиз.\nҲилола, эри ҳозирнинг ўзида барча кўрпаларини янгилаб бергандек, энтикиб қўйди. Нўъмон эртаси куниёқ астойдил ишга киришди. Таниш-билишларини ишга солиб, уй қидира бошлади. Бир-икки маротаба уй бозорига ҳам бориб келди. Аммо ҳар гал уйига қайтар экан, олдига югуриб чиққан фарзандлари, хотинининг умид билан боққан кўзларидан нигоҳини олиб қочарди.\n—Сиқилманг дадаси, худо хоҳласа ҳаммаси яхши бўлади. Бизга ҳам Худойимнинг атагани бордир.\nХотининг гаплари Нўъмонга далда бўлар, аммо унинг кўзлари тубида яширинган мунг баттар юрагини эзарди.\nБу сафар унинг омади чопди. Пойтахнинг Сирғали туманида сотиладиган уй, таъмирталаб бўлса ҳам айнан у қидирган нархда эди.\n—Топдим, топдим, Ҳилол. Ўзимизга мос. Сал чеккада-ю, аммо икки хонали. Бир оз пул йиғсак, яхшилаб таъмирлаб ҳам оламиз.\nНўъмон қувончи ичига сиғмай, остонадаёқ хушхабарни эшикни очган хотинига етказди.\n—Вой, ростданми? Айтдим-ку сизга сиқилманг деб. Кўрдингизми, Худойим бандасини ҳеч қачон ташлаб қўймайди.\nШу куни Нўъмоннинг хонадонида байрам бўлди. Қувончли хабарни эшитиб келган жонажон ўртоқлари Нўъмонни чин дилдан қутлашди.\n— Э, жўра, зап иш бўпти-да, сенинг йўлингни ҳам бизга берсин, — Хуршид пиёлада қолган ароқни симирар экан, товоқдаги ош устидан гўшт бўлагини олиб, оғзига солди, — Энди ҳужжатлаштириб олсанг бўлгани, зиёфатнинг каттасини янги уйда еймиз.\n—Айтгандай, ўртоқ, уйни номига расмийлаштирадиган одам топдингми? — Бўрибой бирдан ҳушёр тортган Нўъмонга тикилди. – Ёки эски эгасининг номида қолаверадими?\n— Йўғ-ей, у одамни танимайман-ку…\nУч ўртоқ бир-бирларига тикилишди. Болаликдан бирга ўсган, шаҳарнинг нонини ҳам бир неча йилдан буён бир-бирига суяниб топаётган, яхши-ю ёмон кунда доимо бирга бўлган дўстлар қувонч пардасини ёриб чиққан мазкур муаммо олдида ожиз эдилар. Қонунга биноан Тошкент шаҳрида рўйхатда турмаган шахс, Ўзбекистон фуқароси бўлишига қарамай шаҳар ҳудудидан уй сотиб олиш ҳуқуқидан маҳрум эди. Бир неча бор шаҳар ҳокимиятига ҳужжат топширган Нўъмон ҳам, Хуршид ҳам рўйхатдан ўтиш учун рухсат олишолмаган, уларнинг ҳафсаласи пир бўлганини кўрган Бўрибой бу борада асабини бузмай қўя қолган эди.\nНўъмоннинг кайфи бир зумда тарқаб, хомуш бўлиб қолганини кўрган Бўрибой айтган гапидан пушаймон бўлди. Бир оз бўлса-да айбини ювиш учун секингина:\n—Балки, келиннинг узоқроқ қариндошими, таниши бордир. Яхшилаб суриштириб кўр, чиқиб қолар, — деди.\n—Э,биласан-ку, Тошкентда иккаламизнинг ҳам ҳеч кимимиз йўқлигини. Буни устига у уйда ўтирса, қаёқдан таниши бўлсин?!\nЎртага оғир жимлик чўкди. Бир неча дақиқа олдин хонада янграган кулгу-ю, ҳазил-мутойибани ногаҳон пайдо бўлган ёвуз аждаҳо ютиб юборгандек эди.\n—Индин уйнинг пулини олиб бориб, расмийлаштириб олишим керак. Нега буни олдинроқ ўйламаган эканман-а, қандай аҳмоқман-а?\nНўъмон пешонасига бир шапати урди.\n—Ўзи пешонам шўр…\n—Боравер қани, бир гап бўлар, – Хуршид худди уйдан тезроқ чиқиб кетса, енгил тортадигандек, фотиҳага қўл очди. –Энди бизга жавоб…\nНўъмон нотариус идорасининг ёнида совуқдан қулоқлари қизариб, бошини елкасига тортганича турарди. Келишилган вақт аллақачон бўлган бўлсада, сотилаётган уйнинг эгаси ҳали келмаган эди. Бу бир томондан “келмай қолса-я, унда берган 200 доллар закладим нима бўлади?” деган ўй Нўъмонни хавотирга солса, иккинчи томондан, уйни кимнинг номига расмийлаштираман, деган хавотир қалбини сичқон каби кемирмоқда эди.\n— Уй сотдингизми, ё олдингизми?\nНўъмон саволдан чўчиб тушиб, унинг хаёллари бир зумда енгил шабодада қовжираган япроқлар сингари ҳар томон тўзғиди.\nУнинг мунғайиб турганини кўрган, миллатини ажратиб бўлмайдиган 40–45 ёшлардаги аёл унга яқинлашиб, савол берганди.\n— Уйни оформлениясига турибсизми?\n—Сотиб олдингизми, ё сотдингизми?\nХира пашшадек ёпишиб олиб, тинмай савол бераётган аёлдан қутилиш учун Нўъмон қўл силтаб, сигарет тутатди.\n—Яхши нархга олибсиз-у, нега хурсанд эмассиз?!\n— Э, олдим-у, шунча ташвиши борлигини билмабман.\n—Тинчликми? Бу ерликка ўхшамайсиз, ука. Балки ёрдамим тегар. Барчамиз худонинг бандасимиз, инсон-инсонга биродар. Ҳаммамиз Одам Ато, Момо Ҳавонинг фарзандларимиз. Яхши-ёмон кунларда бир-биримизга ёрдам қўлини чўзмасак, гуноҳ бўлади.\nҲозиргина асабига тегаётган аёлнинг кейинги сўзларини эшитган Нўъмон ажабланиб, унга тикилди.\n—Тўғри, тошкентликмасман, ҳатто пропискам ҳам йўқ. Уй олдим-у, энди кимнинг номига уни расмийлаштиришни билмай турибман. Танишларимнинг ҳаммаси ўзимга ўхшаган. Нима қилсам экан, деб бошим қотди.\nНўъмон дардини тўккач, ўзи томон шошиб келаётган уйнинг эгасини кўриб йиғлагиси келди. Қўлида ўчай деб қолган сигаретни босиб-босиб тортгач, қолдиғини учи тарам-тарам бўлиб ёрилиб кетган ботинкаси билан эзди.\n— Озгина кечикдим, оғайни, узр. Иссиқ сувдан қарз йўқлиги ҳақида маълумотнома оламан деб ушланиб қолдим. Навбат олдингизми?\nНўъмон очиқ ташқари эшикдан кўриниб турган йўлакдаги бир тўда одамга назар ташлар экан, «йўқ» дегандай бошини чайқади.\n— Э, навбат олиш керак эди, энди қачон кирамиз?\n—Балки овқатланиб келармиз. Тушлик пайти ҳам бўлиб қолибди, барибир нотариус ҳам тушликка кетади, нима дедингиз?\nИккаласи йўлнинг нариги томонида кўриниб турган кафега қараб кетдилар. Овқатланиб, орқага қайтишар экан, боя суҳбатлашган аёл Нўъмонга яқинлашди.\n—Исмим Роза. Аслида тошкентликман. Сизга ёрдам бериш Худонинг олдидаги бурчим. Йўқ демай, ёрдамимни қабул қилсангиз. Мана паспортим. Хоҳласангиз нусхасини ўзингизга олиб қолишингиз мумкин.\nНўъмон ичида бир неча дақиқа аввал ечимини топа олмаётган муаммоси осонгина ҳал бўлганидан Аллоҳга шукроналар айтаётган бўлса-да, аёл қўлидаги паспортга қараб иккиланди.\n—Қайдам, сизни танимасам?!\n—Ўзингиз биласиз, ёмон ниятим йўқ. Бугун бировга қилган яхшилигим, у дунё саодатига айланади.\n—Бизнинг навбатимиз, оғайни юринг, – шеригининг овози Нўъмоннинг иккиланишига чек қўйди.\nАёлнинг қўлидаги паспортни олар экан, секингина «раҳмат» деб қўйди.\nРоза опа ҳақиқатдан ҳам жуда хушфеъл аёл экан. Тез кунда Нўъмон ва хотинини жигаридай кўриб, ҳар сафар болаларига совға-салом кўтариб келарди. Доим Ҳилолага дастурхон тузатишга қарашар, қўярда-қўймай ўзи ош дамларди. Уч ой ўтар-ўтмас опа-укага айланишгач, Роза опа Нўъмонни ўз уйига меҳмондорчиликка таклиф этди.\nОпанинг эри тўладан келган, бароқ қошлари остида кўзлари одамга синчковлик билан боқадиган Равшан ака уни эски танишларидек қарши олди. Чаққонлик билан дастурхон ёзиб, бир пасда унинг устини турли туман пишириқлар-у, салатлар билан тўлдириб ташлаган Роза опа эрига тинмай Нўҳмонни мақтарди. Овқатланиб, юз граммдан ичишгач, диний эътиқод ҳақида гап бошлаган Равшан аканинг дабдурустдан берган саволи Нўъмонни шошириб қўйди.\n— Нўъмонжон, сиз мусулмонмисиз?\n— Ислом фарзларини бажарасизми?\nНўъмон қизариб, бошини эгди.\n— Демак на намоз ўқийсиз, на рўза тутасиз, на закот берасиз, ҳаж зиёратига бориш ҳақида эса ҳаттоки орзу ҳам қилмаган бўлсангиз керак. Шундай экан, дилдан иймон келтирганингизга ҳам шубҳам бор.\n— Йўқ, нега энди. Биз ҳам эл қатори. Аллоҳга дилдан ишонаман, шуни ўзи ҳозирча етарли. 60–70 ёшга бориб бола-чақадан қутилсак, ҳаммасига вақт бўлар.\n— Инсон Аллоҳимнинг ҳузурига қачон боришини олдиндан билмайди. Ҳали вақт бор, деб хато қиласиз. Яшаётган ҳар бир кунимиз ғанимат. Мусулмонман деб кўкрак кериб юрибсизми, унинг барча амалларини бажаришингиз шарт. Кейин кеч бўлиб, афсусда қолманг, дейманда. Бундан чиқди, ҳақиқий мусулмон эмас экансиз. Гапларим сизга оғир ботмасин-у, ўзини мусулмон деб билиб, аммо ҳақиқий мусулмонлик нима эканлигини билмаганлар жуда кўп. Бу ёлғон дунёда сиз оғизда даъво қилиб, дилдан унинг амалларини бажармасангиз етти пуштингиз дўзах ўтида куяди. Шунинг учун сиздан ҳеч қандай мажбурият талаб қилмайдиган динни қабул этиб, ўзингизни у дунё-ю, бу дунё мажбуриятидан халос этганингиз маъқул.\nНўъмон Равшан ака гапни қаёққа бураётганини билмай, унга қаради.\n—Ажабланманг, мана мен Роза опангиз билан насроний динидамиз. «Иегова шоҳидлари» деганларини эшитганмисиз.\n—Худо ҳаммамиз учун ягона. Лекин кўпчилик унинг ҳақиқий номини билишмайди, унга юзланганда ҳам одамларнинг ўзлари тўқиб чиқарган исмларини қўллашади. Албатта, уларнинг оҳу–ноласи Худога етиб бормайди. Масалан, сизни бошқа-бошқа ном билан чақиришса ёқадими, албатта йўқ. Худо ҳам шундай. Фақат унинг номини тўғри тилга олиб, дилдан ишонганларнигина қўллаб-қувватлайди, ҳаёт йўлидан адаштирмайди. Қаранг, сизни ҳам тўғри йўлга бошлаш учун Худонинг ўзи бизга йўлиқтирди. Энди иккимиз ака-укамиз, Розахон эса – опангиз. Эртага вақтингиз борми?\n— Ҳа, эртага зарур ишим йўқ.\n—Соат 10.00 да учрашайлик. Сизни бир жойга олиб бораман. Унгача бугунги гапларимни ўйлаб кўринг.\nРавшан аканинг айтган жойи шаҳар чеккасида жойлашган чоғроққина уй бўлиб, йиғилган одамлар турли миллат вакилларига мансуб эди. Узун ридо кийган киши Иеговага узундан узоқ мадҳия айтгач, барча йиғилганларнинг оғзига пахтага ўхшаш ширин бир нарса солиб чиқди. Сўнг кумуш идишчадаги сувга қўлини ботириб, уларнинг бошлари узра сочди. Шундан кейин йиғилганлар қўлларидаги Инжилга қараб жўр овозда алланималарни оҳангга солиб айтишди. Айтув тугагач, руҳоний баланд овозда тўпланганларнинг қондошлари яна бир неча кишига кўпайганлиги, сафларининг кенгайганлигини айтиб, янги келганларни бирма бир исм-шарифларини айтиб, чақира бошлади. Қатор курсиларда ўтирган одамлар орасидан кимлардир туриб, руҳонийнинг олдига борар, у эса ўз навбатида унга пул, Инжил китоби, бир нечта журнал бериб, янги христианча исмини айтар, буларнинг барчаси Иегованинг инояти эканлигини таъкидлар эди. Навбат Нўъмонга етгач, у турарини ҳам, турмаслигини ҳам билмай қолди. Руҳоний яна бир бор унинг исми ва шарифини айтиб чиқирди.\n—Туринг, сизни чақираяпти.\nРавшан ака Нўъмонни енгилгина туртиб қўйди.\n—Бўлинг, ҳамма сизни кутиб турибди. Шу ердан барча гуноҳларингиздан фориғ бўлиб, покланиб чиқасиз. Мени шарманда қилманг, биродарларимнинг олдида нима деган одам бўламан. Сизга шунча қилган яхшиликларимизга жавоб шуми? Туринг!\nНўъмон ўзига тикилиб турган ўнлаб кўзлардан нигоҳини олиб қочиб, бўйнига арқон солинган қўчқордек ноилож руҳоний томон юрди. У ўзига нима дегани-ю, нега уни қучоқлаб табриклаганини анча вақтгача англай олмай каловланиб турди. Фақатгина юзига сачраган сувгина уни ўзига келтирди.\n—Энди сенинг ҳақиқий исминг Николай, бўтам. Илоҳий Николайнинг руҳи сени доимо қўллаб-қувватлаб, Иегованинг бандаси бўлганлигинг билан қутлайди. Ушбу муқаддас сув сени қалбинг ва жисмингни поклайди. Қудратли Иегова олдида доимо бош эгиб, унинг мавжудлигига шоҳидлик бер.\nРуҳоний усти чарм билан қопланган катта Инжил китобини Нўъмоннинг лабларига олиб борди. Сўнг унинг қўлига кичикроқ Инжил, бир нечта рангли журнал, пул тутқазди.\nРавшан ака билан биргаликда ташқарига чиқишар экан, Нўъмон ҳамон нима воқеа юз берганлигини англай олмай, ҳайрон эди.\n—Табриклайман ука, энди чақалоқдек тоза, поксан. Бугун танишган одамларнинг барчаси энди сенга жигар, биродар. Маблағдан қийналиб қолсанг, доимо ёрдам беришади. Буни эса чўнтагингга яшириб қўй.\nРавшан ака ҳануз Нўъмоннинг қўлида турган 100 АҚШ долларини кўрсатди.\nНўъмон шоша-пиша пулни чўнтагига солгач, бунақада осонгина уйнинг қарзидан қутилишини ўйлаб, кайфияти кўтарилди. Николай бўлса бўлибди-да. Фақатгина исмини алмаштирганига 100 доллар беришганини эшитса, Бўрибой билан Хуршид ҳасаддан ёрилиб ўлишади. Бир-икки маротаба шуларнинг «номоз»ига борар. Равшан аканинг айтишича, борганларга 15 доллардан беришар экан. Бир йилга қолмай қарзининг пулини йиғади, ишлаб топганини эса рўзғорнинг кам-кўстига ишлатади.\n—Қўлингдагилар билан яхшилаб танишиб, мана буларни танишларингга бер. Ўқиб чиқишса зарар қилмайди.\nРавшан ака қўлидаги елим халтадан ўнтача китобчалар чиқариб, Нўъмоннинг қўлига тутқазди. Шундагина Нўъмон боя бирга бўш қўл билан келган Равшан аканинг қўлларида китобчалар-у, аллақандай варақалар билан тўла елим халта пайдо бўлиб қолганлигини сезди.\n— Уларга айт, бу ерга келишсин. Ҳеч нарса йўқотишмайди, аммо гуноҳларидан фориғ, яна пуллик ҳам бўлишади. Майли, омон бўл ука, яхши кунларда кўришайлик.\nРавшан ака хайрлашиб, орқасига қарамай тез-тез юриб кетди.\nНўъмон индамади. Қўлидаги китобларни бағрига босганича, автобус бекати томон юрди.\nБўрибой билан Хуршид Нўъмоннинг гапларини тинглашар экан, уни янги ном билан қутлаб, анча вақтгача устидан кулиб ўтиришди.\n—Э, сенларга гапиргандан кўра, эшакка гапирган яхшироқ. Кул-а, кул, ҳозир бир нарса кўрсатсам иккаланг ҳам йиғлайсан.\nНўъмон кўкрак чўнтагидан 100 долларни олиб, кўз-кўз қилгандек, бирдан жимиб қолган Бўрибой билан Хуршиднинг бурни остида айлантирди.\n— Хўш, қалай?100 талик кўки учун Николайми, Колями, Васями бўсам бўпман-да. Отим ўзгаргани билан бир жойим камайиб қолгани йўқ. Паспортимда барибир Нўъмонман, ўлганимча Нўъмонлигимча қоламан, нима дедиларинг, жўралар?\n—–Нима бало, тилларингни ютвордиларингми, ё тилдан қолдиларингми?\n—Боя ҳазиллашаяпсан десам, ростданам иймонингни сотибсан-да, жўра?!\n—Қанақа иймон. Бола-чақанг оч ўтириб, қулоғинггача қарзга ботсанг сан ҳам иймон-пиймонингни ўйламасдинг.\n— Э, сени одам деб юрсам…\nХуршид юзига фотиҳа тортиб, шаҳд билан ўрнидан турди. Бўрибой нима қилишини билмай бир Хуршидга қарар, бир Нўъмонга термуларди.\n– Бор кетсанг кетавер, ўргилдим сендақа иймонлидан. Иймон, эътиқодинг билан қорнинг тўйиб, Тошкентда пропискадан ўтсанг, тан бераман.\nНўъмоннинг жаҳл билан айтган сўзлари ўрнидан турганидан сўнг дўстларини ташлаб чиқиб кетишга кўзи қиймай иккиланаётган Хуршидга қамчининг изидек аччиқ ботди. Жавоб бермай қўл силтаганича, эшикни қарсиллатиб ёпиб чиқиб кетди.\nОрага чўккан ноқулай сукунатни бузишга ботина олмаётган Бўрибой Ҳилола хонага лаганда ош кўтариб кириши билан ўрнидан қўзғалди.\n—Манам борай, кеч бўп қолди. Хотиним хавотирланаётгандир.\nНўъмон индамагач, секингина ўрнидан турди-да, эшик томон йўналди. Ҳеч нарсани тушунмай, қўлида лаган билан қотиб қолган Ҳилола бир хўмрайиб ўтирган эрига, бир Бўрибойнинг орқасидан ёпилган эшикка қарарди…\nОрадан бир ярим йил ўтди. Бу орада Нўъмон Равшан аканинг қистови билан беш-олтита янги танишларини «Иегова шоҳидлари»нинг олдига етаклаб борди. Охирги боришида Равшан ака Нўъмон олиб борган ҳар бир киши учун 200 АҚШ долларидан пул олишини эшитиб, қони қайнади. Унинг атрофида бунчалар гирдикапалак бўлишини англаб, Равшан акадан ўз ҳақини талаб этди.\nОрадаги тортишув бир зумда жанжалга айланди. Роза опанинг ҳай хайлашуви-ю, қўшниларнинг аралашуви билан Нўъмон бу хонадондан ҳайдалгач, аламидан лабларини тишларди. «Номард, мен орқали минг доллардан кўп пул ишлаб олибди-я, мен бўлсам сектанинг баъзи-баъзида бўладиган йиғилишига қатнашганлигим учун тушадиган 10–15 доллардан хурсанд бўлиб юрибман. Аблаҳ…»\nНўъмон Ғазабдан титраб кетди. Орқасига қараб, бўралаб сўкингач, мавзе четида жойлашган пивохонага йўл олди.\n—Биз бу уйни сотиб олдик. Эгаси бир ҳафтада ижарачилар бўшатади деган эди, ҳали ҳам чиқиб кетмабсизлар-ку.\nОстонада турган, пакана, кечки салқин тушганига қарамай бурнининг усти терлаган киши эшикни очган Нўъмонга савол назари билан қараб турарди.\n—Кечирасиз, сизга ким керак? Бу ерда ҳеч қандай ижарачи турмайди, бу мани уйим.\n— Бўлиши мумкин эмас, бир ҳафта илгари бу уйни мен танишим Роза Ортиқовадан сотиб олганман. Мана ҳужжатлари. Ўзи уйни ҳужжатлари йўқолгани учун нотариусдан нусхасини топиб олгунича анча вақт кетди. Уйда ижарачилар туради, уларга айтганман, ойнинг охирида уйни бўшатишади деганди, ҳали ҳам чиқмабсизлар-ку?! Бугуноқ уйни бўшатинг.\n— Лекин, ҳужжатлар менда йўқолгани йўқ.!\nНўъмоннинг жаҳли чиқа бошлади.\n– Кимсиз ўзи, нега Роза мани уйимни сизга сотади, нима ҳаққи бор, бундай ифлослик қилишга. Расво экан-ку!\n—Билмадим, буни бориб ўзидан сўранг, бу биринчидан, иккинчидан сўкинмай гапиринг. Ортиқовларни 10 йилдан бери танийман. Жуда ҳалол, кўнгли очиқ одамлар. Бировдан ёрдамини аямайди. Ўғлимни уйлантириб, уй излаб юрувдим, Равшан шу уйни айтиб қолди. Йигитча, кўп асабийлашаверманг-да, энди бошқа уй қидиринг.\n—Лекин мен ижарачи эмасман, мен…\n— Сизни тушунаман, аммо ижара ҳақини олдиндан бериб қўймаслик керак эди.\n— Аблаҳ, Равшан аканинг иши денг, ҳали кўради у мендан.\nНўъмоннинг қўллари мушт бўлиб тугилди.\n— Улар чет элга кетишди, менимча кеч қолдингиз…\nНўъмон эшик кесакасига беҳол суянганича турар экан, Роза билан Равшан акани учратган кунига ланъатлар ўқирди.\nНавбатдаги:Мехрибан Алиева — первый вице-президент Азербайджана


Ўзбекистон Ёзувчилар уюшмаси » «Азиз ва ягонамсан, жонажон Ўзбекистоним!»\nАсосий Янгиликлар «Азиз ва ягонамсан, жонажон Ўзбекистоним!»\nЎзбекистон Республикаси Давлат мустақиллигининг 27 йиллиги муносабати билан ушбу шиор остида бўлиб ўтаётган маънавий-маърифий учрашувлар, давра суҳбатлари ва адабий кечалар иштирокчиларга бир олам завқ-шавқ ва кўтаринкилик бағишламоқда. Сирдарё вилоятининг барча туман ва шаҳарларида, чекка қишлоқларида бўлиб ўтаётган бу тадбирларда Ўзбекистон Ёзувчилар уюшмаси аъзолари, ёш ижодкорлар, “Зулфияхоним қизлари клуби”нинг аъзолари фаол иштирок этмоқдалар.\n6-сонли Мирзаобод Мусиқа ва санъат мактабида ўтказилган “Азиз ва ягонамсан, жонажон Ўзбекистоним!” номли ижодий учрашувда маҳалла фаоллари, уюшмаган ёшлар вакиллари, ёш ижодкорлар ва санъатсеварлар иштирок этишди. Тадбирда сўзга чиққан “Наврўз” маҳалласи фаоли, кекса педагог Ражаб Абдураҳмоновнинг сўзлари барчани чуқур ҳаяжонга солди:\n– Бундай ёруғ кунларни кўриш бизга насиб этганига минг бора шукр айтамиз, – деди у. – Фарзандларимизнинг онгига, шуурига бу кунлар ўз-ўзидан бунёд этилмаганини сингдирайлик. Мустақиллик учун курашган ота-боболарининг, оналарининг сабр билан, матонат ва кучли ирода билан мана шундай жаҳонга танилган юрт, мамлакат бунёд этганини тушунтирайлик. Уларда фахр ҳиссини уйғотайлик, изимиздан юришга, тилакларимизни амалга оширишларига ундайлик, керак бўлса қўлларидан маҳкам тутиб йўлга солайлик. Негаки шу озод ва обод Ватан бизники, мана шу қора кўзларники! Уни дунёда тенги йўқ мамлакат сифатида юксалтириш ёшларнинг маънавиятига, маърифатига, илму салоҳиятига боғлиқ!\nТадбирда иштирок этган Ўзбекистон Ёзувчилар уюшмаси аъзоси Н.Қосимова, Гулистон давлат университети катта ўқитувчиси, шоир Й.Карим, “Зулфияхоним қизлари клуби” раиси, ёш ижодкор С.Мусурмонова ўзларининг она-Ватан ва озодлик, ёшлик ҳақидаги янги шеърларидан ўқиб беришди.


Kutubxona - Said Ahmad. Toʻlqinlar (hikoya) / Kiril\nSiz shu sahifadasiz: Said Ahmad. Toʻlqinlar (hikoya) / Kiril\nАсар номи Тўлқинлар (ҳикоя)\nҚишлоқ йўлига бурилганимда адир орқасидан қовун тилимидек оппоқ ой кўтарилди. Гуллаб ётган ўриклар хира пардага бурканди. Йўл четидан янги ниш урган саримсоқ ҳиди келди. Ковакни тарк этган кўклам элчиси қуриллади. Тўнкарилиб қолган тилла қўнғиз жуда яқинда дизиллаб-дизиллаб жим бўлди.\nКўклам нафаси гуркираб турган мана шу йўллардан юрмаганимга ўн саккиз йил бўлган. Бу орада қанча сувлар оқиб кетди... Қанча воқеалар бўлиб ўтди...\nЙигитлар фронтда жон олиб, жон бераётган оғир кунлар эди. Дала ишлари аёлларга қолиб кетган, ҳаммаси тажанг, ҳаммаси асабий эди. Уларнинг интизор кўзлари фронт йўлида, қўллари меҳнатда, фронтчиларни зориқтирмаслик, душманни тезроқ яксон қилиш учун тинимсиз ишлар эдилар. Сталинград остоналаридаги жангларда душманнинг учта танкини ёндирган қаҳрамон Ўсарбой Омонбоев оиласи ҳақида очерк ёзиш учун худди шу йўлдан юриб қишлоққа келган эдим.\nҚишлоқ анча файзсиз бўлиб қолган, йўллар ўйдим-чуқур, иш ҳайвонларининг тинкаси қуриган, емга ёлчимаган сигирлар сутдан қолган эди. Аёллар дурустгина кийинишмас, пардоз-андоз кўнгилларига сиғмасди. Кимнинг қанақалиги билиниб қолган ўша пайтларда урушга чап бериб бормай қолган эркак зоти кўзларига бало бўлиб кўринарди.\nЎсарбойнинг хотини Жўрахон эри фронтга кетган аёллардан бригада тузиб, юқори ҳосил олишда бутун областга овоза бўлган йигирма беш ёшлардаги қора қош, лўппи юз, кўкракдор, полвон аёл эди. Ўсарбой қаҳрамон унвони олган куннинг эртасигаёқ келганимда бир воқеанинг устидан чиққан эдим. Жўрахоннинг бригадаси ишлаётган катта йўл четидаги теракка қизил этик кийган хотинчалиш бир йигит белидан ҳали кудунги бузилмаган саккизтепки атлас билан боғлаб қўйилган эди. Унинг атрофини ўраб олган хотинлар гоҳ хиринг-ҳиринг кулишар, гоҳ уни қарғашарди. Биров йигитнинг юзига упа суради, биров қошига ўсма қўяди.\nЖўрахон икки қўлини белига қўйиб унга дўқ урарди.\n— Шунақами? Уруғликка қолганмисиз? Бу хотинларнинг эрлари фронтда ўқ тагида юрибди-я, шуларга кўз олайтирдингми? Ҳа, номард! Ҳой, Зеби, лабига қизил сурт! Ишдан қайтишда шу аҳволда гузарга олиб чиқамиз. Халойиқ кўрсин. Башарасига тупурсин. Қани, иш-ишингга жўна ҳамманг!\nХотинлар йигитни шу аҳволда қолдириб, чопиққа тушиб кетишди.\nШийпонга чиқаётганимизда Жўрахондан бу йигитнинг гуноҳини суриштирдим.\n— Зебига айланишиб қопти. Шундай суқсурдай эри борки, кўрганнинг кўзи тегади. Тирноғига арзимайди бу ҳеббим. Тушликда Норин бўйига кел, саккизтепки атлас совға қиламан дебди. Ушлаб олдик.\nЖўрахон бу гапларни шундай ғазаб билан айтардики, кўзлари чақнаб, пешоналари, тиришиб кетарди.\n— Ўзиниям шундоғ дўппосладикки, қўйиб берсам хотинлар ўлдириб қўйишадиган, зўрға ажратиб олдим. Эри омон-эсон қайтиб келгунча биронтасининг ҳам шаънига ёмон гап юқтирмайман. Иссиқми, совуқми ҳаммамиз бирга баҳам кўрамиз, қайси бирининг эридан хат-хабар узоқса, бараварига юпатамиз. Бирга йиғлаймиз, бирга куламиз. Шунинг учун ҳам ишнинг оғирлиги унча билинмай кетади. Ахир бу бечораларга ҳам қийин, авжи ўйнаб-куладиган пайти...\nТо колхоз меҳмонхонасига етиб боргунимча мана шу воқеа эсимга тушди. Ҳозир Жўрахон анча қариб қолгандир? Ўсарбой урушдан эсон-омон қайтиб келдимикин?\nМеҳмонхона қоровули ҳали сув қуйилмаган ҳовуз олдида самоварга тараша солаётган эди. У ёши етмишларга бориб қолган дилкаш чол экан, алла-паллагача у ёқ-бу ёқдан гаплашиб ўтирдик. Гап орасида Ўсарбойни суриштирдим.\n— Омон-эсон келди. Ҳозир парткомимиз шу. Жуда режали, яхши бола. Бечора иш билан овунади. Бўлмаса аллақачон ғам еб қўяр эди уни. Шу вақтгача уйланмади. Қандоқ қилиб ҳам уйланади...\nЧолнинг гапларига тушунолмадим. У нима дегани? Ё Жўрахон унинг келишини кутмай, турмуш қилиб кетганми, шундоқ йигитнинг юзига оёқ тираб-а?! Наҳотки бутун колхоз аёлларини кўз қорачиғидек асраган доно хотин унга бевафолик қилган бўлса? Ишонмайман!\n— Нима бўлди? Жўрахон...\nНима дейишимни билмай ғўлдирадим. Чол бошини сарак-сарак қилиб уҳ тортди:\n— Боёқиш Жўрахон Ўсарбой келмасдан олти ой бурун қазо қилган эди...\nИкковимиз анча вақтгача жимиб қолдик. Гуллаб ётган шафтоли шохига осилган электр лампасига ўзини ураётган ёрқанотлар дастурхон устига тўкилади. Ҳовуз четидан айланиб ўтган тсемент ариқда тўлиб оқаётган бўтана сув қирғоққа шалоплаб урилади. Чол чойнакни этагига ўраб, бағрига босганича ҳамон жим эди. Кўнглим алланечук бўлиб кетди. Жўрахон ҳақида ундан бошқа гап сўрамадим. Сўрашга журъат қилолмадим ҳам.\n— Шунақа, ўғлим. Жўрахон тенгги йўқ асл хотин эди. Хотин кишининг қўлидан шунча иш келишига ана ўшанда ишонганмиз. Жамоа бамисоли бир хонадон-у, Жўрахон унинг онахони бўлди-қўйди. Қани, бирон киши унинг йўриғидан чиқса-чи. Куни билан дала кезади, кечалари уйма-уй юриб, аъзоларнинг тирикчилигидан хабар олади. Яхши гап билан илон инидан чиқади, деганлари рост экан. Такасалтанглик қиладиганларга ҳам қаттиқ гапирмади. Ўзи ўша пайтда ҳамма ҳам бир оғиз яхши гапнинг гадоси эди-да. Бирини қизим деди, бирини синглим деди. Ишқилиб, ҳаммани ширин сўз билан ишга солди. Ўсарбойдан сурункасига етти ой хат келмай қўйди. Жўрахоннинг юзи кулади-ю, ичи йиғлайди. Умри қисқа экан, хатини ҳам, ўзини ҳам кўрмай ўлиб кетди, боёқиш. Одамзодни иш овутади, бўлмаса ғам еб қўяди. Ўсарбойга қараб туриб ичим ачишади.\nУрушни қарғайман. Нима қилсин, иложи қанча!\nЧол гапини тугатиб, ичкари кириб кетди. Сўрида гилам устига танга-танга бўлиб тўкилган шафтоли гулларига қараб хаёл сураман. Мени бу ерга бошлаб келган нарса Жўрахон ҳақида китоб ёзиш нияти эди. Уруш йиллари фронтга мададкор бўлган аёллар ҳақида китоб ёзмоқчи бўлганимда, даставвал хотирамга Жўрахон келган эди. Бу асл хотин ҳақида биронта китоб ёзилмай турибоқ, унинг ажойиб ҳаёти достонга айланиб кетганини кўрдим. Унинг жонли, ҳеч қачон ўлмайдиган барҳаёт умри кўз олдимдан ҳаяжонли роман саҳифаларидек бирма-бир ўтарди.\n— Меҳмон, энди ётинг, чарчаб келгансиз, хўроз ҳам иккини чақирди.\nБари бир ётиб ухлаёлмадим. Очиқ деразадан ойнинг ярим ўроғи мўралаб, теракзор орқасига ботиб кетди. Кеч шабадаси уй ичига димоққа хуш келадиган аллақандай гиёҳларнинг исини олиб келади. Шафтолизорда саъванинг гоҳ фиғонли ноласи, гоҳ шиддаткор чақчақи тинмайди. Жуда узокда, сокин кечанинг тинчини бузиб дарё шовиллайди.\nЭрталаб қоровул чол уйғотганда кун ёйилиб қолган эди. Узоқ-яқиндан трактор шовқини эшитилади. Қушларнинг чуғур-чуғури авжда. Чол дастурхон қоққан жойда мусичалар ушоқ талашиб патиллашади. Тиниқ осмонда бу қайноқ, фароғатли масканни қўриқлаётгандек лайлак айланади. Унинг оппоқ қанотлари қуёш тиғида дам қиличдек ялтираб, дам оқ ипакдек товланади.\n— Ҳозир Усарбой келиб қолади. Эрталаб шу ерда нонушта қилиб, кейин дала айланади, — деди чол елиб-югуриб чой дамларкан.\nСал фурсат ўтмай икки киши келди. Улардан қайси бири Ўсарбой эканини дарров пайқаб олдим.\nУ ҳали ёши элликка бормай юзини ажин босган, жиккаккина бир киши эди. Ўнг қўлининг бош бармоғи сарғайганидан махорка чекишини билиб олиш қийин эмасди. Нонушта пайтида Жўрахон ҳақида китоб ёзмоқчилигимни айтдим. Жўрахон номини тилга олишим биланоқ Ўсарбой янгиланган дардини яширишга уриниб, чолнинг қўлидан чойнакни олиб, ўзи қуя бошлади. Кўзини яшириш, нима биландир алаҳсиш учун шундай қилаётгани сезилиб турарди.\n— Майли, — деди у офтобда жўжаларини қаноти остига олиб, хурпайиб ётган товуққа тикилиб, — жуда хурсанд бўламиз.\n— Аввал Жўрахон опанинг қабрларини бир зиёрат қилсам деган эдим...\nЎсарбой ғалати ҳолга тушди. Унинг бу ҳолати, кўз қарашлари, рангининг гоҳ бўзариб, гоҳ оқариши Тошкентда бўлган бир воқеани эслатиб қўйди. Трамвайда беш ёшлардаги бир бола ёнимга ўтириб қолиб, ундан қаёққа кетяпсан, деб сўраганимда, уйдан детдомга кетяпман, деган эди. Ота-онанг йўқми, деб сўрадим. Бор, деб жавоб берди бола. Бўлмаса, даданг ҳам, онанг ҳам сени ёмон кўришар экан-да, детдомга беришибди, дедим. Ўшанда боланинг кўзи олазарак бўлиб қолган, худди Ўсарбойнинг ҳолига тушиб, қийналган эди. Кейин у қийнала-қийнала паст овоз билан «дадамларнинг ҳам, ойимларнинг ҳам кўзлари кўр» деган эди. Жуда ҳижолат чеккан эдим, шу мурғак бола қалбини тирнаб ётган аламли фарёдини тилига чиқаришга мажбур қилганим учун ҳали-ҳали ўзимни кечиролмасдим. Яна нима қилиб қўйдим? Наҳотки Ўсарбойнинг ҳам ичида шунга ўхшаш тилга чиқса, тилни, дилда қолса дилни куйдирадиган фарёди бўлса?! Нима қилиб қўйдим?..\nЎртага жуда ҳам совуқ жимлик чўкди. Чол бир ютиниб олди. Ўсарбой ўрнидан туриб, ҳовуз бўйига бориб махорка ўради. Чолнинг юпқа лаби титраб, зўрға: «Жўрахоннинг қабри йўқ. У сувга чўкиб кетган...» дея олди.\nТушга яқин чой билан икковлон пиёда дарё томон кетдик. Йўлда у Жўрахоннинг ҳалокатини айтиб борди.\n— Ўшанда адирдан сел келган эди. Чорвалар ҳали тоққа жўнатилмаган, шу дарё четидаги сайхонда ўтлаб юрган эди. Сел жуда хунук келди. Кўп дарахтни, уйларни нобуд қилди. Қўй-қўзиларни оқизиб кета бошлади. Сувда мол билан эчки дуруст сузар экан. Қўй жонивор думбасидан чўкиб, ўзини эплолмай қоларкан. Ҳамма оёққа турди. Жўрахон жон олиб, жон бериб ўзини сувга отар, ҳали қўй, ҳали қўзини оёғидан судраб чиқарди. Кечаси, биров-бировни кўрмайди. Ёмғир савалаб турибди. Бирдан чўпон ота сувнинг ўртасида гоҳ кўриниб, гоҳ чўкиб, қўл силкита бошлади. Жўрахон ўша томонга сузиб кетди. Чақмоқ нурида дарё ўртасида унинг кўйлагини бир кўриб қолганимни биламан, холос. Яна чақмоқ чаққанда дарё бетида ҳеч нарса кўринмай қолди. Тўлқин чўпон отани нариги қирғоққа ирғитиб ташлабди. Бир ҳафтагача қайиқ билан Жўрахоннинг жасадини қидирдик. Топилмади... Ҳаммамизни доғи-ҳасратда қолдириб кетди.\nАдир ошишимиз биланоқ дарё шамоли эсди. Қирғоққа яқин келганимизда харсанг устида махорка чекиб ўтирган Ўсарбойни кўрдим. Унинг гавдаси кичрайиб, юзидаги ажинлари кўпайиб кетганга ўхшади.\nҲеч биримиздан садо чиқмасди.\nДарё жуда сокин. Жўрахон азим дарёга айланган-у, меҳнати сингган, пешона тери тўкилган далалар атрофида жавлон уриб айланарди. У юзлаб ирмоқлардан қон томиридек оқиб, кишиларга, майса-гиёҳларга ҳаёт суви олиб келарди.\nАдирдан териб келган лолаларни тўлқинлар устига сочдим.\nДарё шовуллар, тиниқ, беғубор кўкда қушлар жавлон уриб учишарди.\n"http://www.kutubxona.com/wiki/index.php?title=Said_Ahmad._Toʻlqinlar_(hikoya)_/_Kiril&oldid=5642" dan olindi


Овқатланиш – касалланиб қолганингизда аъло даволаш воситаси | Септолете тотал\nОвқатланиш – касалланиб қолганингизда аъло даволаш воситаси\nШамоллаш ёки томоқ оғриши, бутун хурсандчиликни йўқ қилиб юбориши тушунарли!\nҚиш келганда нафақат кўп қаватли кийим, қалин пайпоқ кийиш зарурлигига олиб келади, кўпроқ иссиқ чой ичишга мажбур қилиб, иситиш учун ҳақнинг ортишига сабаб бўлади, балки томоқдаги қаттиқ оғриқ ҳам юз бериши мумкин. Сиз томоқдаги оғриқ турларини, бу ҳаммага маълум касаллик давом этгунча, сизни ётиб қолишга мажбур қиладиган аломатларни яхши биласиз.\nОхирги пайтда чўзилиб қолган шамоллаш безовта қилгани тушунарли, чунки кўпчилигимизда анчадан бери бурун битиши ва тўхтовсиз йўтал бўлган эди. Демак, бу оғир аҳволдан қутулишга ёрдам бера оладиган қайси энг осон йўллардан фойдаланишимиз мумкинлигини ўйлаб кўрамиз?\nМана бир нечта энг самарали ва осон қилиниши мумкин бўлган имкониятлар.\nЎзимиз севган илиқ ва тўйимли шўрва одатда даволаш йўлларидан биттасидир. У нафақат томоқни тинчлантиради, балки ўзингизни сезишингизни яхшилайди, кўпинча тўйимли сабзавотларга тўла бўлади. Жуда кўп сабзавотларни ва маҳсулотларни танлаб солиш мумкин. Демак, нимадан бошлаймиз? Исмалоқ, қўзиқорин, фенхель, помидорлар, бақлажон ва қовоқча, картошка ва пиёз, мисо, товуқ солиниши мумкин... Танлови бениҳоя кенг. Сизнинг иммун тизимингиз сизга миннатдор бўлади. Айтгандек, агар сиз шўрва ичишни истамасангиз, димланган ёки буғда пиширилган сабзавотларнинг ўзи ҳам фойдали бўлади.\nЙогурт ёки музқаймоқ\nСут маҳсулотлари томоқ оғриганда доимо яхши таъсир этавермайди, чунки улар кўп шиллиқ ҳосил қилади (қаранг) – улар балҳамли ёки жуда қуруқ йўтал бўлганда ҳақиқатан аъло бўлиши мумкин. Совуқ йогурт ёки музқаймоқ яллиғланган сезгир томоқда тинчлантирувчи салқин туйғу қолдиради.\nБу аъло нонушта тури бўлган-ку! Бўтқа витаминлар, рух, толали ҳужайралар, оқсил, магний ва антиоксидантларга тўла бўлиб, соғлиқни тиклаш учун, ҳамда шамоллашни ва томоқдаги оғриқни йўқ қилиш учун аъло мос келади. Тўғри, унинг мазаси озгина нимтатир бўлиши мумкин лекин озгина асал қўшсангиз, сиз ширин таъми бўлган ҳолда бўтканинг ҳамма афзалликларидан фойдалана оласиз.\nАсал ҳақида гапирганда ... Агар сиз ўзингиз яшайдиган минтақада ёки ҳудудда тайёрланган асал идишини ёки асалари уяси бўлагини сотиб олсангиз, соғлиғингиз учун улкан фойдаси бўлиши мумкин. Бизнинг ҳудудимиздаги асаларилар атроф муҳитни ифлослантирувчиларга қарши ўзига хос курашиш воситаларини ҳосил қилади, шунинг учун уларнинг асали ниҳоятда сеҳрли равишда таъсир этади. Янги маҳаллий асалнинг биргина чой қошиғи нафақат ширин ва мазали, балки барча афзалликларга тўла бўлади. Сиз яна асаларидек тўхтамай учиб юрасиз.\nИлиқ шўр сув билан томоқ чайиш\nТўғри, бу жуда эски усул лекин у яхши таъсир этади. Ярим пиёла илиқ сувга бир чимдим туз қўшиб, томоқ чайиш касалланган томоқни ачиштириш хавфини келтириб чиқармайдиган табиий тозалаш усулидир. Ниҳоятда фойдали – буни синаб кўриш мумкин. Яхшиямки, буни тез, жуда тез қилиш мумкин. Ана бўлди! Бир неча сония давомида томоқни чайинг, кейин туфлаб ташланг.\nЛимон шарбати нордон бўлса ҳам, тишларимизни қамаштирса ҳам, оғиз ичида у ишқорланади ва ошқозонимизни, шунингдек томоғимизни тозалайди. Бундан ташқари, бу ичимлик билан сиз томоқ чайишингиз, шунингдек уни ичишингиз мумкин. Ёз пайтида у аъло салқинлаштирувчи ичимлик бўлса ҳам, қиш давридаги бу касалликка қарши курашишда ёрдам бериши учун, уни иссиқ ичимлик ҳолатида ичиш ҳам ёмон эмас.\nЎзимиз севган ўткир таъмли қалампир\nХудди ўткир таъмлар шамоллашни қамраб олиб йўқотаётгандек ... бу ҳақиқатан мўъжиза! Ўткир қалампир нафақат овқатимизга қўшимча иссиқлик қўшади, балки у бурун бўшлиқлари битишини камайтириш учун бениҳоя зўр таъсир этади, ҳамда А ва Е витаминларининг аъло манбаидир.\nБу матн биринча марта Her.ie да эълон қилинган


Ижара шартномаларини рўйхатга қўйиш\n“Кўчмас мулк ижара шартномаларини давлат солиқ хизмати органларида мажбурий ҳисобга қўйиш тартиби тўғрисида”ги Низомга асосан кўчмас мулкнинг ижара шартномалари мажбурий тартибда давлат солиқ хизматларига ҳисобга қўйилиши керак.\nҲисобга қўйиш борасидаги талаб юридик шахсларга ҳам, жисмоний шахсларга ҳам тааллуқли;\nУй-жойни ижарага бериш шартномаси беш йилдан ортиқ бўлмаган муддатга тузилади. Агар шартномада муддат кўрсатилган бўлмаса, у беш йилга тузилган ҳисобланади;\nКўчмас мулк ижара шартномасининг ойлик миқдори шартнома бўйича қонунчилик томонидан белгиланган энг кам миқдордан кам бўлмаслиги керак;\nҲисобга қўйиш муддати: шартнома тузилган кундан бошлаб ўн кун ичида.\nШартномани ҳисобга қўйиш\nШартнома ижарага берувчи томонидан, асосан ДСҚ веб-сайтида очиладиган шахсий кабинет орқали ҳисобга қўйилади ёки ижарага берувчининг доимий яшаш манзилидаги (юридик шахс рўйхатдан ўтган жойдаги) ёки ижарага берилаётган уй-жой жойлашган жойдаги солиқ органларига шахсан қоғоз орқали тақдим этилиши мумкин.\nҲисобга қўйиш учун қандай ҳужжатлар зарур\nКўчмас мулкни ижарага бериш шартномасини мажбурий ҳисобга қўйиш учун маълумотлар;\nИжарага бераётган жисмоний шахснинг ёки юридик шахс раҳбарининг шахсини тасдиқловчи ҳужжат нусхаси. Агар вакил қатнашса – унинг ваколатларини тасдиқловчи ҳужжат нусхаси.\nУшбу пунктда қайд этилганларидан бошқа, қўшимча ҳужжатларни тақдим этишни талаб қилишга йўл қўйилмайди.\nШартномани бекор қилиш\nКўчмас мулк шартномаси келишувда белгиланган муддат тугаганидан кейин бекор қилинади.\nКўчмас мулк шартномаси судлашув йўли билан бекор қилинганида ижарага берувчи давлат солиқ органларига суд қарорини тақдим этиши керак.\nКўчмас мулк шартномаси муддатидан илгари, томонларнинг келишувига биноан бекор қилинганида қўчмас мулк ижарасини бекор қилиш тўғрисидаги келишув мажбурий рўйхатдан ўтказиш учун давлат солиқ органларига тақдим этилади.\nКўчмас мулк шартномаси муддатидан илгари, томонларнинг келишувига биноан бекор қилинганида қўчмас мулк ижарасини бекор қилиш тўғрисидаги келишув Низомда кўрсатилган махсус формада ёки Фуқаролик кодексига мувофиқ эркин формада тузилиши мумкин.\nДавлат солиқ органи томонидан кўчмас мулк шартномасини бекор қилиш тўғрисидаги келишувни рўйхатга қўйиш ижарага берувчи томонидан шахсий кабинет орқали электрон формада тақдим қилинганда реал вақт мобайнида, қоғоз шаклида тақдим этилганда эса ўша вақтнинг ўзида ҳал қилинади.


05 | May | 2019 | TURONZAMIN\nPosted on 05/05/2019 by TURONZAMIN\nОНА ТИЛИМ, СЕН ТИРИКСАН, ЎЗБЕК МАНГУ ЯШАЙДИ\nТурон Халқаро Ёзарлар бирлиги раиси\nМиллат тил билан тирик. Миллат бўлмаса, давлат бўлмайди. Демак, давлат ҳам тил билан тирик. Тил – миллатнинг жони. Тил ўлса, миллат ҳам ўлади. Демак, давлат ҳам.\nБуни билишни истамайдиган, ўз отасини танимайдиган, таниса ҳам менсимайдиганлар, дейлик, “Россияда давлат тили ўзбек тили бўлсин” деб чиқса, Рус халқи, шубҳасиз, бу адолатсизликка қарши қалқади.\nМен буни шарафлайман.\nҲар бир халқ, каттами, кичикми, фарқсиз, ўз тилини қадрлайди, севади, улуғлайди. Унинг тақдири учун курашади. Бу Тангри томонидан берилган ҳис, туйғу.\nРоссия ўз оти билан Россия. У давлат тилидан маҳрум этилса, унинг обрўси қоладими? Ёхуд Россиялиги…\nШул боис шовинистларнинг ноғорасига ўйнаётган бир тўда “ўзимизникилар”нинг Ўзбекистонда давлат тили рус тили бўлсин, деб чиқишини қаттиқ қоралайман.\nМен буни Ўзбек тилини таҳқирлаш, деб биламан.\nЭътибор беринг Россияда яшовчи ҳар бир инсон рус тилини билади.\nАнглияда ҳам шундоқ.\nФранцияда ҳам шундоқ.\nШулардан келиб чиқиб айтаман: Ўзбекюртда яшовчилар ҳам ким бўлишидан қатъий назар ўзбек тилини билиши шарт.\nЮртда саксон фоиз ўзбек, қолгани қондош қавмлар яшайди. Шундоқ экан, ўз ота юртида ўрис тили ҳукмрон бўлишини истаётганлар қонун йўли билан жазоланиши лозим.\nМаҳаллийчилик томирини куйдириш керак! Мутлақ ва мутлақ!\nҚонун ўз сўзини айтиши керак.\nСамарқандда ўзбек аёли бошига пақир кийдирилиши, буюк Темур ҳақон ҳайкали бўйнига ўтириб, энсасига шаппатлаши кечирилмас ҳол !!!\nБу ғаламисларнинг ортида одамсимон ёвуз ниятли иблислар туришибди.\nҚирғиз- ўзбек қирғинини шулар уюштирган эмасми?\nАхси Турки- ўзбек қирғинини шулар уюштирган эмасми?\nГегемонликни истовчи кучлар…\nМаҳаллийчиларнинг қўли билан… Гегемон бўлишга ўрганган талончилар ҳали ҳам Иттифоқни қўмсашаяпти. Бошқача шаклда бўлса ҳам қўмсашаяпти. Турли бузғунчиликлар илдизини шулардан ахтариш керак.\nЎрта Осиёни бўлаклаган бу шовунистлар энди тилимизга човут солишмоқда. Манқуртлар қўли билан…\nШу билан бирга қўшнилар аро нотинчликни келтириб чиқаришга уринишмоқда. Ўрта Осиёнинг эски номи Турон, Туркистон. Шундан келиб чиқиб айтаман: Оврў Бирликдан (Евро Саюз, 28 та давлатни ўз ичига олган бу саюз аъзолари турли тилли миллатлардан таркиб топган) андоза олиш керак. Ўрта Осиё Бирлигини тузиш керак. Биз бир туғишган эллармиз. Бизнинг илдизимиз , қонимиз, тилимиз, динимиз бир, тожиклар билан эса минг йиллар аро томирлашиб кетганмиз. Агар шу мақсад амалга ошса, Оврў Бирлик каби Ўрта Осиёда ҳам пул бирлиги, ҳарбий бирлик , ташқи сиёсат бирлиги бўлади.\nМенинг тахминимча, Туркистон элларининг бир- бирларига яқинлашуви, иноқлашуви шунга олиб келади. Ҳозирги сиёсатнинг айрим кўринишлари буни тақозо этади.\nШундоқ тақдирда дунёга устун бўлишни истовчи кучлар биз билан сизлаб қўнишади.\nМен бунга ишонаман.\nЎзига ишонч, қатьий ҳаракат ва адолатни Яратган ҳам қўллаб – қувватлайди.\nЎз тилини қадрлаш ҳар бир ўзбекнинг муқаддас бурчидир. Жумладан , давлат ташкилотларида ҳам юз фоиз иш ўзбек тилида олиб борилиши шарт. Ҳамма бошлиқлар юртда ва хорижда ўзбек тилида нутқ қилишлари лозим. Ўзбекчани билмайдиганлар тилимизни ўрганиши керак. Нурсултонда амалдорлардан қозоқ тили грамматикаси бўйича имтиҳон олинган. Шунда (майдароқларни қўя турайлик) йирик давлат ва жамоат арбоби Алиев иншода 19 та хатога йўл қўйган …\nБизда ҳам давлат идораларида ишловчи ҳар бир киши тест синовидан ўтиши шарт Шундоқ тақдирда Ўзбек тили давлат тили сифатида уч йилда кучга киради.\nМен кўнглимдаги гапларни Расул Ҳамзатовнинг шу сўзи билан ифодалайман:\nОна тилим, сен ўлган куни мен ҳам ўламан.\nМен кўнглимдаги гапларни шу сўз билан тугатаман:\nОна тилим, сен тириксан,\nЎзбек мангу яшайди. (UzA.uz)\nЭврил Турон May 04, 2019\nЭврил Турон, Турон Халқаро Ёзарлар бирлиги раиси\nМиллат тил билан тирик. Миллат бўлмаса, давлат бўлмайди. Демак, давлат ҳам тил билан тирик. Тил – миллатнинг жони. Тил ўлса, миллат ҳам ҳам ўлади. Демак, давлат ҳам.\nБуни билишни истамайдиган, ўз отасини танимайдиган, таниса ҳам менсимайдиган бир тўда манқурт( ҳароми), дейлик , “ Россияда давлат тили ўзбек тили бўлсин”деб чиқса, Рус халқи , шубҳасиз, бу адолатсизликка қарши қалқади.\nҲар бир халқ , каттами , кичикми, фарқсиз, ўз тилини қадрлайди,севади, улуғлайди. Унинг тақдири учун курашади. Бу Тангри томонидан берилган ҳис, туйғу.\nШовинистларнинг ноғарасига ўйнаётган бир тўда каснинг Ўзбекистонда давлат тили рус тили бўлсин, деб чиқишини қаттиқ қоралайман.\nМен буни Ўзбекистон давлатчилигига қарши ҳаракат, деб биламан.\nБу қалтис ҳаракат, бу паст қараш халқ исёнини келтириб чиқариши мумкин.\nТенгсизликка , ҳақсизликка ҳеч ким тинч қараб турмайди.\nБу тўданинг бошида турган манқурт , ашаддий маҳаллийчилик касалига йўлиққан Темир Алимовнинг куёви Аъло Хўжаев бўлади. Москванинг азалй югурдаги… Шу билан бирга у ҳозир ўзбек ҳалқига , сиёсатига қарши зимдан иш юритаётган рус Маданияти Маркази қулига ҳам айланган.\nРоссияда яшовчи ҳар бир инсон рус тилини билади.\nШулардан келиб чиқиб айтаман: Ўзбекюртда яшовчи ҳар бир одам ўзбек тилини билиши шарт . Билишни истамаса, Ўзбек элга ва унинг тилига қарши зимдан фитна уруғини сочиб юрса, бундоқларни оқ қилиш керак!\nБернора Қориева, сен ўзбекчани билмаганинг учун , давлат тилини рус тили қилиш керакми?\nБир сен учун миллат изтироб чекиши керакми? Кимсан ўзи?!! Ҳаддингни бил!\nЎзбек нон,тузини еб, ўзбек юзига оёқ қўйувчи ҳар бир манқуртга тегишли бу гапим.\nРус маданияти Марказида нималар бўлаяпти?\nАълога ўхшаш манқуртларнинг қўллари билан…\nРубл, долларларнинг кучлари билан…\nМиллатлар маданиятлари марказлари бошида ким турибди?\nКимлар? Давлат мулкини совуриб…\nЮртда саксон фоиз ўзбек, қолгани қондош қавмлар яшайди. Икки фоизгина ўрис истиқомат қилади. Шундоқ экан, ўз ота юртида ( агар ёт қон бўлмаса) ўрис тили ҳукумрон бўлишини истаётган элбузарлар қонун йўли билан жазоланиши лозим. Йўқса, бу ҳол газакка айланади…\nЎрис босқини, бунинг оқибатида миллион- миллион туркиларнинг ўлдирилиши, ерга урилиши, пахта қулига айланиши, ер ости , усти бойлигидан айрилиши манқуртларга сабоқ бўлмаган экан,улар жазога лойиқ! Ёхуд бадарғага… Ўгай оналари оғушига…\nНон, туз ҳақи лойиқ!\nЁв бундан усталик билан фойдаланаяпти.\nСамарқандда ўзбек аёли бошига пақир кийдирилиши, буюк Темур ҳақон ҳайкали бўйнига ўтириб , энсасига шаппатлаши кечирилмас ҳол !!!\nБундоқларнинг жойи : Борса келмас.\nГегимонликни истовчи кучлар…\nМаҳаллийчиларнинг қўли билан…\nАндижон қатлиомига ҳам сиёсий баҳо бериш вақти етилди.\nБир тўда манқурт жазоланмас экан, келажакда бу ҳол даҳшатли кулфатларга сабаб бўлади.\nЭрамиздан бир неча юз йиллар олдин Самарқандни ( Самаркент, Сумеркент, Семизкент) Алп Эр Тўнға ҳақон қурган. Унга форс шоири Фирдавсий “Шоҳнома”асарида тийиқсиз ҳасад билан осилган. Алишер Навоий бу тўғрида ёзган. Буюк бобомиздан кейин Темур ҳоқон ўз замонасига мос тарзда Самаркентни очунда беқиёс кентга айлантирган. Арабга дум бўлиб келган бир- икки элбузарни Туркистонда об- ҳаво қилишига йўл қўйиш, буюк хато!\nБузғунчиларга давлат миқиёсида жазо берилмаса, хатолар такрорланаверади.\nҚўрқмаслик керак. Ғаним қўрқоқни эшак қилиб минади. У ўз манфаати йўлида ҳар қандай тубанликдан қайтмайди…\nГегемон бўлишга ўрганган талончилар ҳали ҳам Иттифоқни қўмсашаяпти. Бошқача шаклда бўлса ҳам қўмсашаяпти. Турли бузғунчиликлар илдизини шулардан ахтариш керак.\nЎрта Осиёни бўлаклаган бу шовунистлар энди юртимизда рус мактабларини, олийгоҳларини кўпайтиришмоқда, рус ёзарлари китобларини қайта –қайта нашр этишмоқда ва тилимизга човут солишмоқда. Манқуртлар қўли билан…\nШу билан бирга қўшнилар аро нотинчликни келтириб чиқаришга уринишмоқда. Самарқандаги воқеани мен бежиз айтмадим.Уни Ўш қирғинига айланмаслигига ким кафолат беради? Самарқанднинг 85 фоиз эли ўзбек. Ўрта Осиёнинг 90 фоизи туркилар . Бу юртнинг эски номи Турон, Туркистон. Шундан келиб чиқиб айтаман: Оврў Бирликдан ( Евро Саюз, 28 та давлатни ўз ичига олган бу союз аъзолари турли тилли миллатлардан таркиб топган) андоза олиш керак. Ўрта Осиё Бирлигини тузиш керак. Биз бир туғишган эллармиз. Бизнинг илдизимиз , қонимиз, тилимиз, динимиз бир, тожик билан ҳам томирлашиб кетганмиз. Агар шу мақсад амалга ошса, Оврў Бирлик каби Ўрта Осиёда ҳам пул бирлиги, ҳарбий бирлик , ташқи сиёсат бирлиги бўлади.\nМенинг таҳминимча, Туркистон элларининг бир- бирларига яқинлашуви, иноқлашуви шунга олиб келади. Ҳозирги сиёсатнинг айрим кўринишлари буни тақоза этади.\nҚўрқмаслик, ўзига ишонч, қатьий ҳаракат ва адолатни Яратган ҳам қўллаб – қуватлайди.\nЎз тилини қадрлаш ҳар бир ўзбекнинг муқаддас бурчидир. Жумладан , давлат ташкилотларида ишлаётган кишиларнинг ҳам . Юз фоиз иш ўзбек тилида олиб борилиши шарт. Ҳамма бошлиқлар юртда ва хорижда ўзбек тилида нутқ қилишлари лозим. Бу борада рус, инглиз, француз… раҳбарларидан ўрнак олсалар яхши бўлади. Ўзбекчани билмайдиганлар ва билишни истамайдиганларнинг жавобини бериш керак. Қозоқ қондошларимиздан ибрат олайлик. Нурсултонда амалдорлардан қозоқ тили грамматикаси бўйича имтиҳон олган. Шунда (майдароқларни қўя турайлик) йирик давлат ва жамоат арбоби Алиев иншода 19 та хатога йўл қўйган …\nБизда давлат идораларида ишловчи ҳар бир киши тес синовидан ўтиши шарт Шундоқ тақдирда Ўзбек тили давлат тили сифатида уч йилда кучга киради.\nЎзбек мангу яшайди.\nBekzod Ashurov: Prezidentni aytgan gaplari o’sha devorlardan tashqariga chiqmaydi.\nIAK davrini yomonlashingiz noto’g’ri deb xisoblayman, ishingiz tushib qolsa davlat muassasiga IAK davrida porani berib qog’ozingizni olib ketaverardiz, xozir pora olganam, berganam qamaladi lekin kerakli qog’ozni ololmaysiz, gapimni isboti bilan aytay:\nMan Rossiyada med universitetni tamomlab 2017 yilda Uzbga qaytdim, nosertifikatsiya qilishi kerak edi doktor bo’lib ishlashim uchun, 6 oy diplomimni tasdiqlanishini kutdim.\nBu vaqt ichida bozorda oliy ma’lumotim bilan qorovullik, xammollik bilan shugullandim, 6 oy degan dayam javob yo’q, med kollejnixam bitirganman, propiskam Toshkentda, xarbiy xizmatni otamaganman chunki kollejni bitirib rossiyaga oqishga kirishga kelganman.\nYoshim 27 dan o’tgan xarbiy xizmat yoshidan o’tdim, voenniy bilet olish uchun bir dunyo qog’oz toplash kerak ekan, buni xam ololmadim, ichimda shunchaligam loxakanman deb oyladim, ilojim yo’q Rossiyaga qaytib kelib ikki oyda rvp qilib xozirda travmatolog-ortoped bo’lib ishlayabman.\nPrezidentni aytgan gaplari o’sha devorlardan tashqariga chiqmaydi.\nFB: Bekzod Ashurov\nYozuvchi, jurnalist va siyosatchi Jahongir Muhammadning “Amerika Ovozi”ga aytishicha, Oʻzbekiston hukumati va hatto prezident Shavkat Mirziyoyev ham soʻz va matbuot erkinligidan qoʻrqadi.


“Онам тирикмикан? Нималар қилиб қўйдим?!\nЎша куни ҳам одатдагидек машинада у айтган жойга кетаётган эдик. Суҳбатимиз жиноятчилик ва қандай қилиб осон пул топиш ҳақида эди. Ғайрат завқ билан сўзларди. Унинг айтишича, ақлли фириб берсанг бўлди, шу орқали бойиб кетишнинг кўплаб йўллари бор экан. – Биласанми, шундай бир қойилмақом режа ўйлаб қўйибман, бунда менга шериклар керак. Бир ўзим ҳам уддалар эдим-ку, аммо ёрдамчининг зиёни тегмайди, – деди у. Сўнг истеҳзо билан илжайиб давом этди: – Зўр муваффақиятга эришса бўлади. – Умрнинг қолган қисмини турмада якунлаш муваффақият ҳисобланадими, Ғайрат? Ахир алданган шахслар ёзиб беришса яна қамаласан-ку!? – Эй, шундай қиламанки, бечора жабрланувчи мўмай пулини ҳам ўз қўли билан менга тутқазади ва «Пулингни олмоқчи бўлсанг, устимдан шикоят аризаси ёзиб бер», десам, мусичадай зир-зир титраб, «Ариза ҳам ёзмайман» дейди, қараб тур. – Ўзи нима қилмоқчисан? – Биласанми, турмада бирга ўтирган танишим бор эди. Кўп одамларнинг пулларини алдаб олиб қўлга тушди. Судда уни озод қилишди. Адвокатимдан сабабини сўрасам, фирибгарлик моддасида: «Агар зарарни қопласанг қамалмайсан» деб ёзилган экан. Мен эса ҳеч кимга зарар етказмайман, сабаби жабрланувчи ариза бермайди, беролмайди ҳам. Мабодо ариза берган тақдирда ҳам унинг пулини вақтинча сақлаб тураман, керакли жойга қайтариб бераман, қарабсан-ки олам гулистон, – деди у. – Одамни эзиб юбординг-ку. Тузукроқ тушунтир, бу қандай фикр, қандай режа? – дедим қизиқишим тобора ортиб.\nУ машинани тўхтатишимни сўради. Машина тўхтагач, атрофга олазарак қараб, секин гап бошлади: – Агар рози бўлсанг, қўшил. Рози бўлмасанг, ҳеч кимга гуллаш йўқ. Танишларим хабар қилишди, қўшни республикадан бир аёл катта миқдорда “дори” излаётган экан. Унга “дори” ўрнига скоч билан қойилмақом қилиб ўралган оҳакни ўтказиб, катта пулга эга бўламиз. Ўзинг ўйлаб кўр. Ўша аёл: “Мен бир килограмм героинга пул берганман, мени алдаб кетишди”, деб шикоят қилармиди? Йўқ, албатта. Керак бўлса, биз уни: “Сенинг устингдан бошқа давлатдан героин сотиб олиш учун келган, деб ёзиб берамиз. Биз бундай ёмон иш қилмаймиз, сени эса қамашади”, – деб қўрқитсак, ҳатто бизнинг чегарамиздан бошқа ўтмайди. – У аёлнинг танишлари кўп бўлиб, бизни бир балога гирифтор қилса-чи? – дедим мен қўрқиб. – Эй, нималар деяпсан? Бу ер сенга Европа ёки Америка эмас, хоҳлаган одам хоҳлаган ишини қилиб кетаверадиган. Ё эшитдингми шунақа гапларни? – Барибир айтиб бўлмайди у аёлнинг қўлидан нималар келишини... – Эй, мен “мол”нинг нархини ҳам келишиб қўйдим. Эллик минг долларга. Эшитяпсанми, эллик минг доллар-а! Сенга ўн минг доллар, агар укангни ҳам олиб чиқсанг, яна ўн минг бераман. Жами йигирма минг доллар оласан. Ҳамма ишни мен ташкил қилганим учун қолгани менга, – деди. – Укамни аралаштирмайсан. Онам билса, мени ўлдиради, – дедим. – Менга қара, Акмал, бу ерда учта одам керак. Биринчиси машинани бошқаради. Иккинчиси “мол”ни ушлаб ўтиради. Мен ўзим харидорлар билан суҳбатлашиб тураман. Шу сабабли учта одам керак, дўстим. Агар укангни қўшмасанг, мен бошқа таниш излашим керак.\n– Йўқ-йўқ. Бўпти, укамни ҳам қўшаман, – дедим ноилож. Менга ярим пулни йўқотиш фикри ёқмади. Нима бўпти, укам бир-икки дақиқалик иш учун ўн минг доллар олса ёмонми? Ахир, яқинда тўйини ўтказишимиз керак, йигирма беш ёшдан ўтди. Ғайрат менга режанинг тўлиқ қисмини укамни олиб келганимдан сўнг, учаламиз ўтириб гаплашганимизда айтиб беришини, унгача ўзи харидорлар билан гаплашиб, қолган ишларни бажаришини айтди. Шундан сўнг мен уни айтган жойида қолдириб, ўз ишларим сари кетдим. Кечқурун уйга келганимда, онам кир юваётган экан: қамалганимдан сўнг аёлим ота-онасининг қистови билан мендан ажрашган ва бошқа оила қурган эди. Укам айвонда телевизор томоша қилиб ўтирган экан. Онам сузиб берган овқатни еб бўлгач, уни ёнимга чақирдим: – Вайс, ҳой Вайс, бу ёққа кел! Укам эринибгина ёнимга келди. У “Тинчликми?” дегандек кўзларини лўқ қилиб қараб турарди. Онам суҳбатимизни эшитиб қолмаслиги учун уни кўчага олиб чиқдим. Вайсга ҳамма гапни тушунтириш учун ярим соат вақтим кетди. У олдин унамади, бироқ “Онам қийналиб юрибди. Машинанинг ижара пулларини тўлашдан озод бўламиз, сенга ҳам машина олиб бераман, иккимиз киракашлик қиламиз. Тўйингни ўтказамиз. Уйга келин келиб, онамнинг қўлидан ишни олади”, деган гапларимдан сўнг, ниҳоят рози бўлди. Уйга кирганимизда онам Вайсга қараб: – Тинчликми? Нима бўлди сенга? Аканг нима деди, рангинг оқариб кетибди-ку, – деди хавотир билан. – Ҳеч нима, бошим оғрияпти, – деди Вайс минғирлаб. – Ойи, бунингизга “Мўлжаллаб юрган қизинг бўлса айт, сени тезроқ уйлантиришимиз керак”, дегандим.\nШунга уялганидан оқариб кетган бўлса керак, – дедим вазиятдан чиқиш учун. – Сен укангдан аввал ўз ҳаётингни тўғирла, – деди онам менга. Вайс ўз хонасига кириб кетди. Ёлғиз қолганимизда онам менга юзланди: – Ўғлим, сен бир марта хато қилдинг. Сени деб отанг ўлиб кетди. Нималарни ўйлаб юрган бўлсанг ҳам, ёмон йўлдан қайт. Кеча отанг тушимга кириб чиқди, сени сўради. – Ойи, бўрининг оғзи еса-емаса қонми? Нима қилдим, нега менга ишонмайсиз? – Ўғлим, кошки сени билмасам экан... Кўзларинг бежо. Ҳали сени кузатиб ўтирдим, ўйга чўмиб қолгансан. Нима иш қилсанг ҳам, укангни йўлдан урма, сен туфайли бир балога йўлиқмасин. Сен йўғингда суянчиғим Вайс бўлди, агар унга бир нима бўлса, кўтара олмайман! – деди онам йиғлаб. – Ойи, дарров йиғи-сиғими? Қўйинг шундай ёмон гапларни, – дея онамни юпатган бўлдим. Бироқ ичимда нимадир чирт узилгандек эди. Икки кундан сўнг Вайс иккимиз Ғайрат билан уйининг ёнида учрашдик. – Эртага соат бешда “Ҳаёт” бензин қуйиш шаҳобчасининг ёнида харидорлар билан учрашув бўлади, биз “Дамас”да борамиз, – деди Ғайрат. – Харидорлар икки киши бўлиб келишади, биз эса уч кишимиз. Укам ҳам, мен ҳам унинг гапларини жим эшитиб турар эдик. Ғайрат қўлидаги сумкасини очди ва скотч билан ўралган тўртбурчак шаклдаги ўрамни кўрсатди. – Оҳакми? – Вайс иккимиз ундан баробар сўрадик. – Ҳа. Бироқ эртага героинга айланади. Зўр туридан экан, деб мақташади харидорлар, – деди истеҳзоли кулиб.\n– Манави нима? – сўрадим Ғайратнинг қўлидаги нўхат катталигидаги ўрамни кўрсатиб. – Бу ҳақиқий героин. Шунга мажбур бўлдим, харидорлар молни текшириб кўришар экан. Бу эса “проба” учун. – Нималар деяпсан? Ҳақиқийсини олмаймиз, деб келишган эдик-ку. Қўлга тушсак нима бўлади? – дедим қўрқиб. – Бунча ваҳима қилмасанг. Ҳеч нима бўлмайди. Сенинг ҳеч гапдан хабаринг йўқ-ку. “Оҳак операция”си ажойиб ўтишига ўзим кафолат бераман, – деди у илжайиб. – Демак, келишдик. Эртага мен машинадан тушиб, улар билан гаплашаман, уларга “молнинг проба”сини кўрсатаман. Пулни олгандан сўнг ҳаммамиз “қуённинг расмини чизамиз”. – Биз нима қилишимиз керак? – сўрадим ундан. – Мен уларнинг ёнига ҳеч нарса олмасдан тушаман. Ёнларига борганимда, улар мендан “мол”ни кўрсатишимни сўрашади, мен эса уларга аввал пулни кўрсатишларини айтаман. Кейин эса “олиб кел” деб ишора бераман. Вайс, сен бу вақтда асосий “мол”ни машинада қолдириб, бизнинг ёнимизга “проба”ни олиб келасан. Улар “проба”ни текшириб кўрганларидан кейин мен пулни талаб қиламан. Пулни олиб келганларида бориб машинадан бир килограмм “героин” ни олиб келасан ва менинг қўлимга берасан. Мен улардан пулни олиб сенга узатаман, сен машинага бориб пулларни ушлаб ўтирасан. – Сен бўлсанг, – Ғайрат энди менга юзланди: – Машинада рулни ушлаб ўтириб бизни яширинча тасвирга оласан. Далиллар бизга асқотади. Харидорларга “мол”ни беришим билан машинани ўт олдирасан ва мен югуриб машинага чиқаман. Қочиб қолишимиз осон бўлиши учун Вайс “Дамас”нинг ўрта эшигини очиб кутиб туриши керак. Шуни унутманглар.\nРежани обдон муҳокама қилгач, тарқалдик. Туни билан ўйлаб чиқдим. Яна қамалишни, укамни эгри йўлга бошлаб онамни норози қилишни хоҳламасдим. Ғайратнинг жиноятига шерик бўлиш фикридан қайтдим. Эртаси куни соат тўртда учрашганимизда: – Энди тушундим, Ғайрат. Сен ақлдан озиб қолибсан. Мен яна наркотик сотиш жиноятига шерик бўлолмайман, укам иккимиз ўйиндан чиқамиз, – дедим. – Иш пишган пайтда-я?! – эътироз билдирди Ғайрат. – Йигирма минг доллардан воз кечасизларми?! Бу савол мени яна иккилантириб қўйди. Сал нарида бизни кузатиб турган Вайсга қарадим. У менга бир оғиз “Ака, қўйинг шу ишларни, уйга қайтайлик”, деганида ҳам бошқа гап эди. Аммо укам индамай қараб тураверди. Мўмайгина пулни қўлга киритиш истаги ақлу ҳушимни шунчалик эгаллаб олдики, яна бир марта жиноят қилиш фикридан қайтолмадим. Келишилган вақтда бордик. Зум ўтмай бир машина келиб шундоқ рўпарамизда тўхтади. Ундан бир аёл ва бир эркак тушди. Ғайрат аёлга “Алина” деб мурожаат қилди. “Миллати нима экан?” деб ўйлаб қолдим. Атрофни олазарак кузатар эканман, вазият худди киноларни эслатарди. Машиналар ўтиб қайтяпти, сал нарироқдаги бензин қуйиш шаҳобчасига қандайдир машина келиб тўхтади. Харидорлар билан гаплашиб турган Ғайрат қўли билан бизга ишора берди. Вайс “проба” героинни олиб, машинадан тушди. “Эҳ, тасвирга олмабман-ку”, деб шоша-пиша машина ичидан туриб телефонимнинг камерасига уларни билдирмай тасвирга ола бошладим. Вайс қайтиб келди ва машинадан бир килограмм сохта героинни олиб, улар томонга кетди. Менинг\nоёқларим қалтирай бошлади, зўрға ўзимни босиб турардим. Укам қўлида қоғоз пакетга солинган пуллар билан қайтиб машинага ўтиргач, “Дамас” эшигини очиб қўйди. Ниҳоят Ғайрат харидорларнинг қўлига бир килограмм миқдордаги ўрамни бериб, биз томон юрди. Мен телефонни қўйиб, калитни бурадим, машинани ўт олдирдим. Ғайратнинг қадамлари тезлашди. У чиқиб ўтириши билан машинани юрғазган эдим, олдимга катта тезликда бир машина келиб тўхтади. Довдираб қолдим. Шу вақтда орқадан ҳам бир машина келди. Ҳар икки машинадан одамлар тушиб, бизни қўлга олишди. Алинанинг шериги ёнимизга келиб, ўзини “Катта терговчи Рустам Жепбиев” деб таништирди ва жиноят устида қўлга олинганлигимизни айтди... * * * Бугун суд ҳукми ўқилиши керак. Судда онамни кўриб юрагим эзилиб кетди. Шўрлик онам адойи тамом бўлибди. Қанийди, ҳаммасини ортга қайтариб бўлса. Ғайрат мени жиноятга бошлаган кун яна қайтиб келса, юзига тупуриб кетиб қолган бўлардим, ойижон... ...Ғайратни 16 йилга, мени 14 йилга озодликдан маҳрум қилишди. Укамнинг ёшлигини, муқаддам судланмаганлигини инобатга олиб, 9 йил беришди. Суд ҳукмини эшитган онам ҳушидан кетиб йиқилди, уни “Тез ёрдам” машинаси олиб кетди. Деразасига темир панжара ўрнатилган машинада жазони ижро этиш колонияси томон кетаётганимизда хаёлимда фақат бир ўй бор эди: “Онам тирикмикан? Нималар қилиб қўйдим?!”


Шу сабаб гиёҳвандлик моддасидан бир ҳовучини юлиб олади. Уйи ёнидаги катта ҳалқа йўлдан ўтиб, хилват жойда гиёҳвандлик воситасини қовурди. Кейин уни салфеткага ўраб, сигарет қутиси ичига солиб қўяди. Мақсади спиртли ичимлик ичган вақтида марихуаннани оз-оздан истеъмол қилиш эди…\nАзиз савдо мақсадида “Тошкент-Самарқанд” йўналишидаги авиарейс билан Самарқандга кетаётган вақтида фош бўлди. Бўйнида иллати борнинг оёғи қалтирайди, деганларидек, шахсий кўрикдан ўтаётганида Азиз ўзини беҳаловат тутиши билан шубҳа уйғотди. Ислом Каримов аэропорти ЖХТБ ҳамда Тошкент маҳаллий аэропорти авиация хавфсизлиги хизмати ходимларининг сергаклиги туфайли унинг эгнидаги шимнинг ўнг чўнтагида сигарет кутиси ичида 5,96 грамм гиёҳванд модда ҳамда 9 дона дори воситалари капсуласи борлиги аниқланди.\nАзиз Қосимовнинг ушбу ҳаракати қонуний тартибда кўриб чиқилиб, тегишли жазо тайинланди. 25 ёшли йигит ичкиликнинг ҳам, гиёҳвандликнинг ҳам инсон ҳаётининг кушандаси эканлигини яхши билади. Шундай бўлсада “заҳри қотил”ни истеъмол қилиб, ўз ҳаётини разолат ботқоғига ботиргани албатта, кишини ташвишга солади. Шундай экан, бу каби жиноятлардан тўғри хулоса чиқариб, гиёҳвандлик тубанлик йўли эканлигини асло унутмайлик.\nИслом Каримов аэропортида жамоат хавфсизлигини\nтаъминлаш бўлинмаси тергов\nбўлинмаси катта терговчиси.\n« Данғарадан – жаҳон бозорига экспорт\nБаҳслар кучаймоқда »


«Ризқ – Аллоҳдан». Сеулдаги ўзбек ресторатори — қандай қилиб пулсиз ва тажрибасиз бизнес бошлагани ҳақида\nХорижда яшаш ва ишлашнинг ўзига яраша қийинчиликлари бор. Мусофир юртда бизнес бошлаш ва уни муваффақиятли юритиб кетиш эса ундан-да машаққатли.\nҲалол хизмат кўришни ўз олдига мақсад қилиб, Жанубий Корея пойтахти Сеул шаҳрида мўжазгина ресторанга асос солган Маҳмуд Абдуллаев ҳам мусофирчиликнинг оғир синовларини бошдан кечирган.\n«Лаззат» ресторани – Сеулдаги биринчи ҳалол ўзбек миллий таомлари ошхонаси. Унинг асосчиси элчихона тадбирлари, халқаро кўргазма ва фестивалларда ҳам фаол иштирок этиб, ўзбек миллий таомларини хорижликларга танитиб келмоқда.\nЎтган йили Маҳмуд Абдуллаев Ўзбекистоннинг «Туризм фидойиси» кўкрак нишони билан тақдирланди. 2020 йилда «Лаззат» ресторанида ўзбек миллий таомларини тайёрлаш бўйича маҳорат дарслари ташкил этилди. Шунингдек, Маҳмуд Абдуллаев Discovery каналининг «Hello Plate» лойиҳасида Кореядаги дунёнинг тўрт нафар энг кучли ошпазлари билан ўзаро беллашди.\nKun.uz'нинг Кореядаги мухбири «Лаззат» ресторанида бўлиб, Uzbek.Life лойиҳаси доирасида Маҳмуд Абдуллаев билан суҳбатлашди.\n— Маҳмуд ака, барчаси қандай бошланган? Кореяга келишингизга ва мана шу йўлни танлашингизга нима сабаб бўлган?\n— 2009 йилда Ўзбекистонда автомобил эҳтиёт қисмлари савдоси билан шуғулланар эдим. У вақтларда бир дўстим Кореяга қатнаб юрар эди. У менга: «Маҳмуд ака, биз билан Кореяга бориб, оригинал эҳтиёт қисмларини танлаб берсангиз, уларни Ўзбекистонга жўнатишни йўлга қўйсак, нима дейсиз?» деб таклиф берди.\nШу дўстим сабабли 2009 йил кузида Жанубий Кореяга келиб, автомобил эҳтиёт қисмларини ишлаб чиқарувчи компаниялар, заводларни ўргана бошладик.\n— «Лаззат» ошхонасини очишингизга нима туртки берган?\n— Кореяга 2009 йилда келган бўлсам, 2013 йил баҳорига қадар турли хил ишларни қилиб, оилам, фарзандларимдан узоқда мусофирчиликнинг нонини еб юрдим. Кейин 2013 йил баҳорларида аёлимни ҳам олиб келдим.\nУ вақтда Анвар ака исмли ҳамюртимизнинг дўконларида гўшт тарқатиб юрар эдим. Бир ошхонага гўшт олиб борганимда: «Ошхона бор, сотиб олмайсизми?» деб қолишди. Шунда дўстим Хуршидбекка: «Фақат қуруқ гўштни сотаверамизми, энди буни пишириб ҳам сотайлик», дедим. Бу таклифим уларга ҳам маъқул бўлди ва биз бу ресторанни очишга шартнома туздик.\nШартномани 2013 йил август ойида тузган бўлсак, октябрь ойида Ўзбекистонга қайтиб, фарзандларимни ўқишларини кўчириб, Кореяга олиб келганман. Ресторан очилганига ҳам мана 7 йил бўлибди.\n— Кореяда яшайдиган чет элликлар учун энг асосий муаммолардан бири – корейс тили. Кореялик мижозлар билан суҳбатлашишда, умуман керакли ҳужжатларни юрғизишда қийинчиликлар бўлмадими?\n— Корейс тилини билмасдик, инглиз тилимиз ҳам у даражада зўр эмас. Унинг устига, корейслар ҳам инглиз тилини биз билганчалик билишмайди. Корейс тилида ёзишни ҳам, сўзлашишни иш жараёнида, устоз кўрмасдан, ўзимиз деҳқончасига ўргандик. Ҳозирда ҳеч қаерда ўқимай туриб, корейс тилида билим даражасини аниқлаш бўйича тест (TOPIK)да иккинчи даражани олганман.\n— Ресторан 2013 йилда ишга тушган бўлса, бир йилдан сўнг сиз Корея Туризм ташкилотининг «Туризм ресторани» сертификатини қўлган киритган экансиз. Мана шу мукофотга қандай сазовор бўлгансиз?\n— Ҳар бир ишнинг замирида ҳалоллик ётиши керак, деб ҳисоблайман. Биз биринчи бўлиб Сеул шаҳрида ҳалол ўзбек ошхонасига асос солдик. Ошхонамиз аввал Ўзекистондан келган корейслар томонидан юрғизилган, номи «Bon appetit» эди. Бошида номини ўзгартирмоқчи бўлдик. Лекин яқинлар маслаҳатлашганимизда, улар корейслар ўзбекча номни яхши билмаслигини, келиб турган мижозларни ҳам йўқотиб қўйиш мумкинлигини айтишди. Шунда эски номда фаолиятни давом эттирдик.\nКафе номи – «Bon appetit»; мижозлар келиб стейк, паста сўрашарди. Биз эса ош, лағмон, шўрва тайёрлаб қўйганмиз, лекин одамлар менюни очиб, таомларни танимай, чиқиб кетишарди. Ишонасизми-йўқми, стейк қилишни ўргандим. Аввалига аччиқ дейишди, кейин қаттиқ дейишди. 3 ой ухламай, ўрганиб-изланиб ниҳоят мазали стейк қилишни ўргандим.\nЛекин бир куни корейс дўстим келиб, бир кунда 5та стейк сотгандан кўра, ўз миллий таомларингни тайёрлашга урғу бергин, деб маслаҳат берди.\nБир куни ошхонамизга «Т-Mon», «Coupang»да овқатларни сотадиган ташкилот вакиллари келиб, кафе янги очилибди, реклама қиламизми, деб таклиф қилишди. Улар учун махсус таомлар тайёрладик. Улар таомлардан татиб кўришди, видео орқасидан эса кетма-кет изоҳлар кета бошлади. Мижозлар сони ҳам бирданига орта бошлади.\n2014 йилда эса Кореянинг машҳур «Naver» сайтида ошхонам номи ёзила бошлади. Кейин Туризм ташкилоти ташриф буюриб, мижозлар орасида чет элликлар кўплиги сабабли «Туризм ресторани»га айланиш таклифини беришди. Албатта, буни ўзига яраша талаблари бор эди. Барча талабларини бажонидил бажардим ва махсус гувоҳномани қўлга киритдим.\nАна шундан сўнг, ошхона номини ўзгартиришга қарор қилдик. Турли номларни кўрдик: Тошкент, Самарқанд, Бухоро, Бекобод (ўзим бекободликман), водий, чойхона, шабада... Хаёлимга лаззат деган ном келди ва интернетни изладим, Кореяда бунақа номдаги корхона йўқ экан. Маъноси ҳам чиройли, кўпларга тушунарли, ресторан учун мос ном. Шу тариқа, ошхона номини ўзгартирдик.\n2015 йилда Кореянинг таниқли «КBS» халқаро телеканали вакиллари келиб, кафе ҳақида, оиламиз ҳақида кўрсатув олишни таклиф қилишди. Шу кўрсатувда бошимиздан ўтган барча қийинчиликларни, савдо юрғизишдаги машаққатларни очиқ кўрсатиб беришган.\nАллоҳнинг қудратини қарангки, шу кўрсатувдан кейин Япониядан атайин ресторанга меҳмонлар келди. Америкадан, Малайзиядан ташриф буюришди. Улар билан ҳозиргача борди-келди қиламиз.\nЎша вақтлари Кореяда ҳалол маҳсулотлар кам эди. Энг қизиғи, Саудия Арабистонидан бир оила икки сумка ҳалол маҳсулотларни биз учун атайин жўнатди. Аллоҳнинг раҳматини қарангки, мен ўша кўрсатувда тақво қилиб, ўғлимга дўконда шубҳали нарсани ема, ҳалол эмас дегандим; Аллоҳ Таоло менга Маккадан шу ҳалол нарсаларни етказди.\n«Ресторан очишда менга ишонч берган инсон – аёлим»\n— Тўғриси, Кореяга келмасимдан олдин ҳаттоки тухум ҳам пиширмаганман. Корея келиб, ҳали ошхона очмасимдан аввал гўшт дўконида ишлаб, унча-мунча гўшт пишириб кўрдим, котлет, шашликлар тайёрладим. Лекин бу ошхонани очишимда менга ишонч берган инсон – аёлим.\nАёлим Ўзбекистонда акамнинг кафесида ошпаз бўлиб ишлаган, деярли ҳамма миллий таомларни пиширган. Ошхонани очарканман, таом тайёрлаш борасида ишонганим аёлим бўлган.\nКейинчалик ўзим ҳам ўқидим. Ҳозир сомсадан бошлаб десертгача ҳамма таомларни тайёрлай оламан.\nСуҳбатни тўлиқ шаклда Kun.uz'нинг YouTube саҳифасида томоша қилинг.\n08:10 / 01.03.2021\nТадбиркорликни ривожлантириш агентлиги бизнесни қандай қўллаб-қувватлаши аниқлаштирилди


Тўғриланиши лозим бўлган тушунчалар: «Ла илаҳа иллаллоҳ» тушунчаси (11)\nBy IxlosOrg on 10/09/2019 МАҚОЛАЛАР ТЎҒРИЛАНИШИ ЛОЗИМ БЎЛГАН ТУШУНЧАЛАР\nШунингдек, “Шўро” сурасидаги қуйидаги оят ҳам айни шу мазмундадир:\n“Балки улар (Макка мушриклари) учун (куфр ва ширк каби) Аллоҳ буюрмаган нарсаларни — «дин»ни уларга шариат қилиб берган шериклари — бутлари бордир?!” (Шўро, 21).\n“Анъом” сураси бу масалада батафсилроқ баҳс юритади:\n“(Эй Пайғамбар, уларга): «Аллоҳдан ўзгани ҳакам қилиб олайми?! Ахир Унинг ўзи сизларга бу Китобни муфассал нозил қилган зот-ку?» деб айтинг. Биз Китоб берган кимсалар (яҳудий ва насронийлар) Қуръоннинг ростдан Парвардигорингиздан нозил қилинганини билишади. Сиз ҳаргиз шак-шубҳа қилувчилардан бўлманг! Парвардигорингизнинг сўзлари сидқу адолатда комил бўлди. Унинг сўзларини ўзгартирувчи йўқдир. У эшитувчи, билувчидир. Ер юзидаги кимсаларнинг жуда кўпларига итоат қиладиган бўлсангиз, сизни Аллоҳнинг йўлидан оздирурлар. Зотан, улар фақат гумонларигагина эргашурлар ва фақат алдайдилар, холос. Шубҳасиз, Парвардигорингиз Унинг йўлидан адашган кимсаларни жуда яхши билувчидир ва У ҳақ йўлда юрувчиларни ҳам жуда яхши билувчидир. Бас, агар Аллоҳнинг оятларига иймон келтирувчи бўлсангизлар, Аллоҳнинг номи зикр қилинган нарсалардан (яъни Аллоҳнинг номи айтилиб сўйилган хайвонларнинг гўштидан) еяверинглар. Аллоҳнинг номи зикр қилинган нарсалардан нима учун емас экансизлар?! Ахир У сизларга ҳаром қилинган нарсаларни муфассал баён қилган, магар музтар бўлиб қолган ҳолингизда (у нарсалардан ейишингиз мумкин). Шубҳасиз, кўп кишилар ўз ҳою ҳаваслари билан билмаган ҳолларида (ўзларини) йўлдан оздирурлар. Парвардигорингиз бундай тажовузкор кимсаларни жуда яхши билувчидир. Гуноҳнинг очиғини ҳам, махфийсини ҳам тарк қилингиз! Гуноҳ қилувчи кимсалар ўзлари қилиб ўтган гуноҳларига жазо олажаклар. Аллоҳнинг номи зикр қилинмаган нарсалардан емангиз! Зотан, бу иш итоатсизликдир. Албатта, шайтонлар ўз дўстларини (яъни мушрикларни) сизлар билан жанжаллашишлари учун васвасага солурлар. Агар уларга бўйсунсангизлар, ҳеч шак-шубҳасиз мушриклардан бўлиб қолурсизлар” (Анъом, 114–121).\nОят баҳсни мана бундай инкор этувчи савол билан бошлади:\n“Аллоҳдан ўзгани ҳакам қилиб олайми?!“.\nБу эса ҳукм фақат Аллоҳдан эканини, ёлғиз Аллоҳнигина ҳоким деб билиш кераклигини ва дин ишларидан ҳеч бир ишда ҳеч ким Ундан ўзганинг ҳукмини исташи дуруст эмаслигини ифода этади. Сўнг оят Аллоҳ таоло Қуръонни батафсил нозил этгани боис бу борада бирон кишига Аллоҳни қўйиб, ўзига ўхшаган бир бандани ҳакам қилиб олишга ҳужжат қолдирмаганини ҳам уқтиради. Эслатиб ўтамиз, бу оят Маккада нозил бўлган сурада келган. Ҳали Маккада мусулмонлар ҳаётларида муҳтож бўладиган шаръий қонунлар тўла-тўкис нозил қилиб бўлинмаган эди. Балки бу иш Мадинада камолига етди. Ояти карима ишора қилаётган тафсилотлар аҳкомларга – фиқҳий масалаларга эмас, балки улкан масалага – ҳокимият масаласига тегишли баҳс эди. Ҳокимият масаласи эса эътиқодга тегишли масалаларидан ҳисобланади. Эътиқоднинг маъноси ва шартлари Аллоҳ тарафидан нозил бўлган аҳкомларга риоя қилинмагунча асло ҳосил бўлмайди. Бу аҳкомлар озми, кўпми, эътиқодга оидми, ё аҳкомларгами, ё одоб-ахлоққа тегишлими, барча-барчасига бирдек риоя қилиш зарурдир.\nСўнг оятлар давомида ҳал қилувчи сўз Аллоҳнинг калимаси экани таъкидланади. Шубҳасиз, Аллоҳнинг калимаси ростгўйлик ва адолатдан ўзга нарса эмас. Унга эргашмаганлар гумонга эргашувчи адашган кимсалар бўлиб, улар асло ҳидоят топмайдилар. Ким ҳидоят топишини ва ким ҳидоят топмаслигини Аллоҳ яхши билади.\nСўнг асосий бир масалага навбат келадики, мазкур муқаддималар ўша масалани таъкидлаш ва унинг пойдеворини мустаҳкамлаш учун келган эди. Бу – ҳалол қилиш ва ҳаром қилиш масаласи ҳамда бу масалада ҳал қилувчи сўзни ким айтиши, мўминларнинг ва кофирларнинг бу масаладаги қарашлари қандайлиги, бу хусусда қандай қарашлар кишини мўмин ёки кофирга айлантириши мавзусидир.\nМасаланинг ўзак нуқтаси шуки, мушриклар Маккада ўлган ҳайвонга Аллоҳнинг исмини айтмас, сўнг уни ҳалол санар эдилар. Бу қоидани ўз тарафларидан жорий қилишган эди, бунга Аллоҳдан на бир далил ва на рухсат бор эди. Аллоҳ таоло мўминларни “бисмиллоҳ” айтилмаган ҳайвон гўштини ейишдан қайтарди – бундай ҳайвон Аллоҳ ҳаром қилган ўлакса саналади – ва агар мўминлар мушрикларга итоат этсалар, улар ҳам мушриклардан бўлиб қолишларидан огоҳ этди. Зеро улар бу борада мушрикларга эргашсалар, Аллоҳ ҳужжат нозил қилмаган жоҳилий шариатни татбиқ этувчилардан бўлиб қоладилар.\nДемак, бундан ҳокимият масаласи Мадинада шариат аҳкомлари тўла нозил бўлганидан кейин бошланмаганлиги, балки Маккада ақиданинг пойдеворлари тикланаётган ва “ла илаҳа иллаллоҳ” калимасининг тақозолари баён этилаётган пайтдан бошланганлиги маълум бўлади. Кейинчалик, Аллоҳнинг китоби билан ҳукм қилмаганлар ва Аллоҳу Расулининг ҳукмига юрмаганлар кофир бўлишларини баён қиладиган кескин аҳкомлар Мадинада нозил қилина бошланган. Бу эса ўша Маккада қўйилган ақида пойдеворларини мустаҳкамлаш ва татбиқ этиш жараёни эди.\nAvvalgi maqolaҚабристон ерига тааллуқли масалалар (2)\nKeyingi maqola Бемор дўстимга мактуб (7)